text:
Umwana uheruka kuvukana imitwe ibiri mu bitaro bya Kirehe yatumye abantu batangira kwibaza niba mu Rwanda hari hasanzwe habaho ibyitwa ‘Dicephalic Parapagus’ ari byo kuvuka abana bafatanye ari babiri.
Ntibyari bimenyerewe mu Rwanda, ndetse abenshi ni ubwa mbere bari babibonye mu bitangazamakuru, na cyane ko ari ibintu biba gake.
Ariko si ubwa mbere mu Rwanda havuka abana bafatanye, nk’uko Dr Mutesa Leon, umuganga mu bitaro bya Gisirikare by’i Kanombe no muri King Faysal akaba n’umwarimu wo muri Kaminuza y’u Rwanda yabitangarije Ikinyamakuru izubarirashe.rw.
Uyu Dr Mutesa usanzwe ari umuganga w’inzobere mu ndwara zirebana n’uruhererekane aratubwira no ku bana ubu bariho bavutse muri ubu buryo kandi babasha gutandukanywa, baba mu Rwanda.
Muri iyi nkuru, turanababwira ku mibereho n’ubuhamya bya Abigail na Brittany Hensel, Abanyamerikakazi bavutse bafatanye n’ubu bakaba babaho bafatanye.
Soma ikiganiro kirambuye twagiranye na Dr Leon Mutesa:
IR: Dicephalic Parapagus ni iki? Biterwa n’iki ?
Ni abana bavuka bafatanye, igihimba ari kimwe ariko imitwe ari ibiri. Ubundi ni ibintu bikunze kubaho ku Isi ku buryo kuba haboneka abana nk’abo mu Rwanda ntabwo ari igitangaza, kubera ko birasanzwe.
Ikibitera ni uko abo bana mbere y’uko bavuka ubundi baba ari impanga, mu Kinyarwanda tuzi ko abana bavutse basa baba ari impanga nyakuri (vrai jumeaux), intangangabo imwe ihura n’intangangore imwe bigakora igi.
Iryo gi rigatangira kwigabanyamo ibice, iyo ryigabanyijemo mu minsi itatu ibanza akenshi nibwo bitanga abana bahuje byose (vrai jumeaux). Baba bahurira mu nda ibyara imwe, bari no muri ya mazi umwana aba arimo mu nda amwe. Impanga nyazo rero nizo zivukamo abo bita ‘Dicephalic Parapagus’.
IR: Ese haba hari Abanyarwanda bahuye n’iki kibazo? Babayeho bafatanye?
Bijya bibaho. Nk’ibiherutse kuvaho n’ubwo ntabashije kubona abana babiri bavukiye Kirehe bakabajyana CHUK bakitaba Imana ariko hari n’abandi twigeze kugira mu 2010, twanabanditseho inkuru tuvuga uko bavutse n’uko bavuwe, kumva byabayeho mu Rwanda si igitangaza.
IR : Kuki ab’ejo bundi bo bapfuye ?
Akenshi abitaba Imana biba byatewe n’ibice bimwe by’umubiri bitakuze neza cyangwa se bafite ubusembwa (anomalie). Akenshi iyo bavutse baba bafite imitwe ibiri, ugansanga bafite igihimba kimwe, akenshi bakagira amaboko atatu abiri akenshi aba akuze neza aka gatatu gasa nk’aho ari agace ku buryo akenshi bagaca.
Mu bice by’imbere nko ku gihimba baba bahuje usanga bamwe baba bafite ibihaha bine, hari abagira bitatu, hari abagira imitima ibiri, hari n’abo twigeze kubona bafite umwe ariko akenshi buri wese aba asa nk’aho afite igice cyose cyigenga nubwo kiba gihuriye ku gihimba kimwe. Iyo urebye Urutirigongo usanga ari ebyiri, buri wese afite urwe, zifatanye. Ku gifu usanga bamwe bafite bibiri, ariko ku rura hari abagira rumwe.
Bitewe rero n’ibyo bice biba bigiye bitandukanye, nibyo akenshi bishobora gutera ikibazo ku buryo iyo bagize tuvuge nk’igihaha kimwe aho kugira bine usanga wenda nko mu buryo bwo guhumeka bishobora kubagora bamwe bakicwa n’uko badafite ubwo buryo bwo guhumeka bihagije cyangwa se abagize umutima umwe nabo bikabatera ikibazo.
Abenshi tuzi babayeho ni abari bafite ibice byose buri wese afite ibice byihariye nk’imitima bafite imitima ibiri buri wese afite uwe, ibihaha bine buri wese afite ibye bibiri, bafite ibifu bibiri, bafite wenda urura rumwe ariko aho rusohokera ari hamwe, abo nibo babayeho. Ariko abenshi badakunze kubaho ni uko ibyo bice biba bitakuze neza.
IR : Watubwira kuri abo bana bavutse bafatanye mukabatandukanya?
Ni abana babiri bavutse bafatanye, muri ubwo buryo, mu bitaro bya Kabutare mu 2010. Abo bo bari bafite nabo imitwe ibiri, bafite urutirigongo buri wese urwe, ariko bari bafite ikibazo cy’uko bari bafite imitima ibiri nibyo ariko bari bafite ikibazo cyo guhumeka nabi, bari bafite ibihaha bibiri ariko bidahagije kugira ngo bahumeke neza ku buryo rero bo bitabye Imana bitewe n’icyo kibazo cyo guhumeka nabi.
IR : Bari bameze nka bariya b’i Kirehe ?
Yego bari bameze nk’abo b’i Kirehe, ariko bigenda bitandukana. Gusa abo b’i Kirehe ntabwo ndabona amafoto yo mu cyuma (radiography) ibyo babakoreye, ngo ndebe n’ibice byabo n’amagufa yabo (ecography).
IR : Ese baba ari umuntu umwe cyangwa baba ari babiri ?
Baba ari abantu babiri ubundi. Nk’uko nabivuze bijya gutangira bitangira ari impanga bahuje ibice byose nk’uko impanga zihuza imimerere n’imiterere (genitic material) kuko biba bimeze kimwe. Aba nabo baba ari abantu babiri nubwo wenda hari uwababonamo nk’umuntu umwe kubera ziraya ngorane baba bagize, ariko baba ari abantu babiri.
IR : Uwababyaye aba akwiye gukora iki?
Icya mbere iyo ugize Imana ukababyarira kwa muganga ni uko ba muganga bamwitaho bakabanza kubasuzuma kuko nta nshuro isa n’indi, ni nkeya zikunze gusa. Ni ngombwa rero ko babanza kureba umwana, bagasuzuma ibyo bice bye, bakareba ko ibyo byose bikenewe bihari, cyane cyane ibice by’ingenzi bituma umuntu ashobora kubaho ni ukuvuga iyo imitwe ari ibiri buri gihe tuba tuzi ko ubwonko buri wese afite ubwe, tukareba ibihaha, tukareba imitima uko itera, tukareba igifu, tukareba n’ibindi biri mu myijima ni ngomba rero ko umubyeyi ukibabyara uwo mwana amupimisha ibyo byose bagahita babireba.
IR: Byashoboka ko bababaga se?
Akenshi ntabwo bikunze kubaho ko babagwa aba bana ngo babatandukanya, n’ababayeho babayeho gutyo bakura bombi bafatanye gutyo ku buryo ibice byombi bagera aho bakabyigisha ubwabo uko bikorera hamwe. Icyo gusa bakunze kubaga ni nk’akaboko ka gatatu badakeneye kaba karengaho, rero umubyeyi ubabyaye ni ngombwa ko yitabwaho vuba vuba n’abaganga babizobereye.
IR: Kubana bafatanye ntibigoye kurusha gutandukanywa?
Biterwa; abantu twese uko tubibona tubona ko bigoye ariko nabo barimenyereza muri ubwo buryo baba babayeho. Imitwe yombi iba igenda ihengamye nabo ubwabo bagenda biga kumenyera kugenda bameze batyo.
Ikindi kubaho bishobora kubagora mu gihe baba bafite ikibazo cyo guhumeka neza, ikibazo cy’igifu, ikibazo cy’uko umutima ukora neza n’izindi nyama zo munda zose zikenewe; ariko iyo ibyo bice bimeze neza barakura.
IR: Watubwira kuri Abby na Brittany Hansel bakuze batyo?
Abby na Brittany Hansel batsindiye rimwe ikizamini cyo gutwara imodoka (Ifoto/Interineti)
Abo ni abantu bavutse muri ubwo buryo n’ubu bakiriho, bitwa Abigail na Brittany Hensel, bavukiye muri Amerika, tariki 7 Werurwe mu 1990. Mu kubasuzuma abaganga basanze bafite:
Bo bavutse bavukana ya mitwe ibiri, bavukana igihimba kimwe n’anmaboko atatu ariko aka gatatu ari gato.
• Imitwe ibiri (2 heads)
• Amaboko abiri (2 arms) aka gatatu baragaciye kuko kari gato
• Buri wese afite uruti rw’umugongo rwe (2 spines)
• Ibihaha bine (4 lungs)
• Imitima ibiri (2 hearts)
• Ibifu bibiri (2 stomachs)
• Agahu kamwe gahuza ibihaha n’igifu gatuma bitivanga (1 diaphragm)
• Impago ebyiri (kidneys)
• Urura ruto n’urunini rumwe (intestine)
• Impyiko 3
• Amaguru abiri
• Ibice byose bijyanye n’ikibuno bimwe
Ugendeye ku bice bari bafite, abo bana byari byoroshye kubitaho, ntibari bafite ibibazo byo guhumeka, ntibari bafite ibibazo by’umutima cyangwa ikindi gice. Abo bana bari bameze nk’abandi bana bazima. Icyo abaganga babakoreye gusa babaze ka kaboko ka gatatu. Mu mikurire yabo umwe yagendaga ayobora igice kimwe undi akayobora ikindi; uwari iburyo ya Britanny uwari ibumoso yari Abby ku buryo nubu bitangaje kubona iyo bandika kuri mudasobwa bandika bimwe kandi bihuta. Bashobora kwndika ibaruwa imwe bagakoresha ibiganza bibiri.
Babyitaga amayobera ariko ni ibintu byumvikana. Kubera ko ni impanga ebyiri zihuje ibice byose by’umubiri n’ibitekerezo, iyo bagiye kugenda niba bari bubanze gutera ukuguru kw’ibumuso uri ibumuso niwe ukureba, uw’iburyo nawe akamenya ko ari we uri buhite ukurikizaho mbese nk’umuntu muzima.
IR: Ubwo se iyo bagiye kurya, umwe arabanza akarya cyangwa barira icyarimwe?
Ni nk’ibisanzwe nabyo, barira icyarimwe. Buri wese amenya ukuboko kwe acunga. Bafite ibifu bibiri, bombi bakenerera rimwe kurya. Aho bitandukanira ahubwo ni ku burebure, harimo umwe muremure kurusha undi ibyo byanaturutse igihe bari munda, akenshi ni nabyo dukunze kubona abana bavuka ari impanga usanga batareshya, ni uko nabo byabaye naho ibindi byose babikorera rimwe nk’umuntu umwe.
Reba HANO amashusho y’ubuzima bwa Abby na Brittany:
IR: Abby na Brittany birashoboka ko bazabyara?
Birashoboka kuko baba bafite ibice byose ariko kugeza ubu kuko nta we turabibonaho ngo abyare ntacyo nshobora kubivugaho. Ntekereza gusa ko kubera ko buri wese afite inda ibyara imwe, n’undi imwe bakuze bakagera igihe cyo kuba batwita nk’abagore birashoboka, ariko bageze igihe cyo kubyara byagorana, nibaza ko byaba ngombwa ko bababaga.
IR: Ko abo bariho se ubwo no mu Rwanda ntiwasanga hari abariho wenda tutabazi?
Birashoboka ko bashobora kuba bariho ariko tutabazi, njyewe abo navugaga twamenye abenshi barapfuye. Ariko hari izindi zitameze gutyo twanamenye vuba hadashize n’imyaka itanu; hari abana babiri bari bari CHUK bafatanye ku mutwe no ku kibuno, umwe areba iburyo undi areba ibumoso, ariko bafatanye ku buryo bw’uruhu gusa badafatanye ku buryo bwo ku magufa. Byari byoroshye kubatandukanya ubu ngubu bo banariho. Ariko ba bandi bameze nka bariya bafatanye ku gihimba n’amaguru bo ntabo nzi.
IR: Ese byakwirindwa, hari icyo se umuntu yakora mbere y’uko biba?
Oya, ntushobora kubyirinda kuko ntuba uzi igihe n’ukuntu bizaba. Ni intangangabo n’intangangore zihura, mu guhura rero zigatangira kwigabanya, iyo rero zigabanyije mbere y’iminsi itatu nibwo hakunze kuvuka abo bana. Ni kimwe n’abantu bajya babyara abana barenze babiri cyangwa batatu, nta cyo umuntu yabyirindaho.
Ukubyirinda gushobora kubaho gusa ni mu gihe umuntu asamye hifashishijwe guterwa intanga (invitro fertilisation), ubwo ni uburyo bugezweho bugendana n’ikoranabuhanga ushobora gufata intangangabo n’intangangore ukazihuriza muri Labo, ugashakamo umwana, iryo gi ukazarishyira mu mubyeyi agasama. Icyo gihe ushobora kubigenzura ugatanga koko umwana umwe ariko mu bisanzwe ntacyo umuntu byo yabikoraho.


c: text/html

text:
sam.
18
juin
2011
ISOMO RYA MBERE
Igitabo cy’Umuhanuzi Yeremiya (Yer 20,10-13)
Jyewe Yeremiya, 10numvise imigambi y’ubugome bwa rubanda, iterabwoba impande zose ngo « Nimumushinje, natwe tumushinje !» Abahoze ari incuti zanjye bari barekereje ko nagwa bati «Wenda ahari yashukika tukamubona uburyo, tukamwihimura.» 11Cyakora Uhoraho ari kumwe nanjye, ak’intwari idahangarwa ; abanzi banjye ni bo bagiye kudandabirana batsindwe. Bazakorwa n’ikimwaro cy’uko batsinzwe ; bazahorane ikimwaro iteka ubutazabyibagirwa. 12Uhoraho Imana Umugaba w’ingabo, ni wowe uzi imibereho y’intungane, ugasuzuma umutima n’ibitekerezo bye, nzareba ukuntu uzabantsindira kuko ari wowe naragije akaga kanjye. 13Nimuririmbire Uhoraho mumusingize, kuko yaruye ubugingo bw’umuzigirizwa mu minwe y’abagiranabi.
ZABURI (Zab 69 (68), 8.10, 14.17, 30-31, 33-34)
Inyik/ Mwebwe abashakashaka Imana, murakagwira !
Niyumanganya ibitutsi ku mpamvu yawe,
nkemera gukozwa isoni n’ikimwaro :
Ni koko ishyaka mfitiye Ingoro yawe riramparanya,
n’ibyo bagutuka ni jye bishengura.
Ubu rero Uhoraho, wumve isengesho ryanjye ;
igihe cyo kuntabara kirageze,
Mana Nyir’ubuntu budashira,
undengere kuko ari wowe nkesha agakiza.
Unsubize Uhoraho, kuko impuhwe zawe zihebuje ;
Ugirire urukundo rwawe maze unyiteho.
Naho jyewe w’ingorwa n’umubabare,
Ubuvunyi bwawe Mana, buranyunamure !
Ubwo nzaririmbe izina ryawe,
Kandi ndyamamaze mu bisingizo.
Abiyoroshya nibabibona bazishima bati
«Mwebwe abashakaskaka lmana, murakagwira !»
Kuko Uhoraho yumva abatishoboye,
ntatererane abe bari ku ngoyi.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 5, 12-15)
Bavandimwe,12nk’uko icyaha cyadutse mu nsi gikuruwe n’umuntu umwe, kandi n’urupfu rukuruwe n’icyaha, bityo urupfu rucengera abantu bose, kuko bose bacumuye … 13Koko rero na mbere y’uko amategeko atangazwa icyaha cyariho mu nsi, n’ubwo nta we cyahama iyo nta mategeko ariho. 14Nyamara urupfu rwaraganje kuva kuri Adamu kugera kuri Musa, ndetse no ku batakoze icyaha kingana n’icya Adamu, ari we washushanyaga Uwari ugiye kuzaza. 15 Ariko ineza ntigira ihuriro n’icyaha. Koko rero n’ubwo abenshi bapfuye bazize icyaha cy’umuntu umwe, ineza y’Imana n’ingabire y’ubuntu bw’umwe Yezu Kristu, zasesekaye kuri benshi ku buryo busumbijeho.
IBANGONDIRIMBO RIBANZIRIZA IVANJILI (Yh 15, 26-27)
Alleluya Alleluya.
Roho Nyir’ukuri ahamya Kristu mu mitima yanyu,
namwe rero nimumubere abagabo imbere y’abantu.
Alleluya.
IVANJILI
+ Matayo (Mt 10, 26-33)
Muri icyo gihe, Yezu abwira intumwa cumi n’ebyiri ati 26«Ntimukabatinye rero, kuko nta kintu gihishe kitazagaragara, nta n’igihishiriwe kitazamenyekana. 27Icyo mbabwiriye mu mwijima muzakivugire ahabona ; icyo mbongorereye ahiherereye muzagitangarize ahirengeye. 28Ntimugatinye abica umubiri, ariko badashobora kwica ubugingo ; ahubwo mutinye Ushobora kuroha ubuzima n’umubiri icyarimwe mu nyenga y’umuriro. 29Mbese ibishwi bibiri ntibigura igiceri ? Nyamara nta kigwa hasi muri byo, So atabishaka! 30Naho mwe imisatsi yo ku mutwe wanyu yose irabaze ! 31Ntimugatinye rero: mwebwe murushije agaciro ibishwi byinshi. 32Umuntu wese uzanyemera mu maso y’abantu, nanjye nzamwemera imbere ya Data uri mu ijuru ; 33naho uzanyihakana mu maso y’abantu, nanjye nzamwihakana mu maso ya Data uri mu ijuru.»

robotstxt: allowed

filter: keep


text:
Ni gute nakwakira impano y’Imana?
Hari umuntu waba yarigeze aguha impano mu buzima bwawe? Hari ibintu byinshi tubona mu buzima bwacu bwa buri munsi nabyo tukabyita impano Imana iduhaye bitewe n’uburyo twabibonyemo, ariko si ibyo tuvugaho hano, ahubwo turagaruka ku mpano y’Imana ari yo ‘’Agakiza.’’
Ubusanzwe iyo umuntu agiye kuguha impano ntakubaza icyo ukeneye ahubwo aragutekerereza akaguha icyo yaguhitiyemo, aha ndashaka kuvuga ku mpano umuntu wese yaba abizi cyangwa atabizi, yaba ayishaka cyangwa atayishaka arayikeneye, iyo mpano nta yindi ni ‘’Agakiza.’’
Mwakijijwe n’ubuntu ku bwo kwizera, ntibyavuye kuri mwe ahubwo ni impano y’Imana. Ntibyavuye no ku mirimo kugira ngo hatagira umuntu wirarira, Abefeso 2:8-9
Bibiliya iduhamiriza ko agakiza ari impano y’Imana, tutaheshejwe n’ikintu icyo ari cyo cyose twakoze, tutaheshejwe n’imirimo yacu, kubera ko nta muntu Imana ishaka ko abyirata, ahubwo byavuye ku buntu bwayo gusa.
Twakijijwe kubw’ubuntu bw’Imana tubiheshejwe no kwizera Yesu Kristo, ariko nanone kwizera kwacu ntikwaguze agakiza ahubwo kwarakakiriye.
Pawulo yandikiye Abefeso ngo ntibyavuye kuri mwe, ni ukuvuga nta ruhare rwanyu, ahubwo ni impano y’Imana.
Ubundi ntibyashoboka ko umuntu agura ikintu cy’ubuntu nubwo bigoye kubyumva. Umuntu akeneye kwakira iyi mpano y’ubuntu.
Agakiza twagahawe ku buntu, nta kiguzi, igihari ni ukwakira Kristo mu buzima bwacu gusa. Imana iduhozaho imbabazi zayo n’ubuntu bwayo umunsi ku munsi, icyo dusabwa no ukubyakira no kubyizera.
Muri Kristo Yesu, uwari umunyabyaha ntacirwa urubanza rubi imbere y’Imana. Iyo Imana ikubabariye ibyaha byawe, bivuze ko ikubabariye ibyo wakoze mu gihe cyashize, igihe urimo ndetse n’ikizaza kuko nta kindi gitambo kizongera kubaho, Yesu yitanze rimwe gusa, wowe ufite inshingano yo kuba muri ubwo buntu.
Aha ntitwigisha bwa buntu buhesha umuntu uburenganzira bwo kuba mu byaha ngo byararangiye, oya, dore uwabwakiriye icyo bukora mu buzima bwe: ‘’Kuko ubuntu bw’Imana buzanira abantu bose agakiza bwabonetse, butwigisha kureka kutubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none. ‘’ Tito 2:11-12
Ibi bivuze ngo uvuga ko yakiriye ubwo buntu ariko bukaba butamwigisha kureka kutubaha Imana, kureka irari ry’iby’isi, ngo bumwigishe kwirinda icyaha n’igisa nacyo cyose, bumuhanire gukiranuka, akabaho yubaha Imana mu gihe cye, ntaba afite ukuri niba yavuga ko yakiriye ubwo buntu ariko agakomeza kwibera imbata y’ibyaha, ubwo Yesu yaba ntacyo yakoze mu buzima bwe, Imana idutabare cyane. Ngiyo impamvu ubutumwa Yesu yazanye bwabaye inkuru nziza,Imana ishimwe cyane!!!!
Bamwe bavuga ngo byararangiye ntibamenye ubwo buntu cyangwa se ntibakunda Yesu, ntiwaba ufitanye umubano n’Imana ngo ukore ibyo yanga, ntidukwiye no gukora ibyaha ngo ubuntu busage, nitubikora nkana tuzarimbuka si ibanga. Niba waravutse ubwa kabiri, ibya kera bikwiye gushira ukabaho ubuzima bushya kuko muri wowe hinjiyemo undi muntu wakiriye (Yesu Kristo).
Nshuti usoma iyi nyigisho ndakwingingira kwakira iyi mpano kuko urayikeneye, ntakindi usabwa ubwo wumvise ubutumwa niwemera ukizera uraba uyakiriye, urahita uhinduka umwana w’Imana.Dore Yesu agutegeye amaboko ngo niwemera aguhe ikaze, nawe tuzabane mu bwami bwe. Imana iguhe umugisha.


text:
Nyiraneza Venantie, umwe mu basenyewe utaragerwaho n’ubufasha aravuga ko babayeho nabi/ Photo: A. Muvunyi
Bamwe mu baturage bo mu karere ka Gakenke basenyewe n’imvura n’inkangu byibasiye aka karere, baravuga ko batuye mu matongo nayo ashobora kubagwaho kandi nta bushobozi bafite bwo kwiyubakira.
Mu kwezi kwa Gicurasi imvura idasanzwe yaguye mu turere dutandukanye tw’igihugu ariko yibasira cyane abatuye mu karere ka Gakenke, mu ntara y’Amajyaruguru aho abantu barenga 30 bapfuye, amazu menshi agasenyuka ndetse n’imyaka yari iri mu mirima ikangirika.
Aba baturage bashoboye kubona ubufasha biturutse muri MIDIMAR bahabwa ibyo kurya, ibiryamirwa, ibikoresho byo mu rugo ndetse n’amabati yo kongera gusakara inzu zari zasambutse. Gusa kuri ubu hari bamwe bakigaragaza ko nta bufasha bahawe.
Nyiraneza Venantie utuye mu murenge wa Gekenke, avuga ko nawe ari mu bagizweho ingaruka n’ibiza ariko kugeza ubu akaba ataragerwaho n’ubufasha kuko ngo abahawe amabati ari abo mu cyiciro cya mbere n’icyaka kabiri cy’ubudehe, mu gihe we ari mu cya gatatu kandi ngo akaba adashoboye kwiyubakira.
Yagize ati “Ubu turipfumbase, ibishyimbo, ibijumba, amateke byose byaragiye, batanze amabati bayaha abo mu cyiciro cya mbere n’icya kabiri ubu ntako tubayeho rwose uretse ko ari Imana izategeka.”
Undi musaza witwa Kurubone Felecien yabwiye Makuruki.rw ko ubwo inzu ye yagwaga yari yemerewe n’ubuyobozi ko azafashwa akubakirwa ariko nyuma y’aho ngo bamusabye ko yabanza akitangirira inzu agafashwa nyuma, akaba avuga ko nta bushobozi afite ibintu byatumye kugeza ubu ngo aba mu itongo naryo avuga ko rishobora kumugwaho igihe icyo ari cyo cyose.
Yagize ati “Bari banyemereye kumfasha none ubu ngubu bakomeje kuvuga ngo ninitangirire inzu kandi ntabyo nshoboye. Ubu mba mu cyumba kimwe ikindi cyumba cyaridutse mu ruhande rwo hepfo.”
Umuyibozi w’Akarere wungirije ushinzwe iterambere ry’Ubukungu mu karere ka Gakenke, Niyonsenga Aime Fabien, yabwiye Makuruki.rw ko abaturage bose bahuye n’ibiza bose bubakiwe amazu aruzura ndetse n’abatarubakiwe kubera kubura ibibanza ngo biri gushakwa ngo nabo bubakirwe.
Yagize ati “Uwaba yavuze ko atarubakirwa ni uwaba atarahuye n’ibiza. Ubundi twari dufite imiryango igera ku 1425 yahuye n’ibiza, ariko kugeza ubu imibare dufite muri bose imibare dufite abantu 102 gusa nibo batahise babona ibibanza ni bo turi kugurira kugira ngo babone aho batura, ubu tumaze gusakara amazu 700.
Niyonsenga yongeyeho ko ababashije kwiyubakira amazu akarere kabafasha mu kubona amabati yo gusakara ndetse bagafashwa gusakara binyuze mu miganda y’abaturage.
Yagize ati “Urangije inzu akagera igihe cyo gusakara ahabwa amabati kandi ibyo byose bigenda bikorwa mu bufatanye n’abaturage mu muganda rusange, ni cyo gituma tuvuga ko mu kwezi kwa munani bizaba byarangiye.”
Kuba ubuyobozi bw’akarere butumva iri jwi ry’abaturage babutabaza, bisa n’ibyerekana ko nta gikozwe aba baturage bazaguma muri aya matongo ariko bikanatera impungenge ku kuntu bizagenda ubwo imvura izaba yongeye kugwa mu gihe kiri imbere.
Arsene MUVUNYI
MAKURUKI.RW


text:
Nakomeje rero gutega amatwi nkumva ba nyir’igihugu basaba ibintu binyuranye. Ibyifuzo byiganje ni ibijyanye no kwegerezwa ibikorwa remezo birimo kongera ingano y’amashanyarazi, kubaka imidugugu y’icyitegererezo, imihanda ya kaburimbo, n’amavuriro, gusakaza ikoranabuhanga, ndetse no kurushaho gusigasira ihame ry’ubumwe n’ubwiyunge.
Aho nabyumviraga hose naramwenyuraga. Icyatumaga nseka ntibyari ugusuzugura ibyo bavugaga. Ahubwo nahitaga nibuka aho u Rwanda ruturutse muri iyi myaka makumyabiri n’ibiri n’uko abantu bari babayeho nyuma y’uko abakoze Jenoside yakorewe Abatutsi basenye igihugu kugera ku musenyi.
Ku mutima nti ese iyo abaturage b’icyo gihe iyo baza kubazwa icyo bifuzaga bari kuvuga iki? Nk’iyo babazaga amashanyarazi kuri bose, nahitaga nibuka ukuntu mu mpera za 1994 zishyira 1995, iyi Kigali ishashagirana, amashanyarazi atari ku rutonde rw’ibyifuzwa kuko ntayari ahari kandi si nayo yihutirwaga. Udutadowa twari twarabaye ntaho ntinya mu gihe abasilimu bo hejuru babarizaga aho bakura buji zaka neza kurusha izindi.
Nyuma y’imyaka 22, igihugu kivuye muri iri curaburindi, ubu umuhigo wa Guverinoma y’u Rwanda n’uko muri 2018 amashanyarazi azaba yariyongereye akagera kuri megawati 563, avuye ku 185 zihari kuri ubu.
Ku bijyanye n’imiturire mu midugudu, icyihutirwaga icyo gihe cyari ukubona aho umuntu akinga umusaya akenshi hakoreshejwe ikoranabubingwa dore ko ikoranabuhanga ryo ryari ritaragera no mu nzozi. Icyo gihe, kongera guharura imigenderano niwo wari umuhigo, iby’imihanda y’imikara ni ibya none.
Ibyifuzo by’abaturage bishimangira ko hari iterambere ryagezweho kuko kuri ubu icyerekezo cy’igihugu n’uko mu 2020 nibura Abanyarwanda bagera kuri 70% bazaba batuye mu midugudu y’icyitegererezo ifite amazi, amashanyarazi n’ibindi bikenerwa mu buzima bwabo. Ibarura ry’imibereho y’abaturage riheruka ryagaragaje ko Abanyarwanda batuye mu midugudu y’icyitegererezo bageze ku gipimo cya 56%.
N’ubwo ari uburenganzira bw’abaturage gusaba ko Ubumwe n’Ubwiyunge bwagerwaho ku rwego rwo hejuru, ntibimbuza gusubira inyuma ngo nibuke ko u Rwanda rukizuka, ubuzima bwari agatogo kabishye wa mugani wa bamwe.
Urwikekwe rwari rwose, uwatashye ataramenya aho ashinga ibirenge cyane cyane ko bari bataramenya umwere n’umwicanyi, abacitse ku icumu bakivirirana ku mubiri no ku mutima, n’ibindi byinshi bitari gutuma hari ugira icyizere cy’ubumwe n’ubwiyunge.
Mu bushakashatsi bwakozwe na Komisiyo y’Igihugu y’Ubumwe n’Ubwiyunge ku gipimo cy’ubwiyunge mu Rwanda cya 2015 (Reconciliation Barometer 2015), bwerekanye ko Abanyarwanda bateye intambwe ishimishije cyane mu bwiyunge ku kigereranyo cya 92.5%, buvuye kuri 82.3% muri 2010.
None uyu munsi 2016 abaturage barema bati ubumwe n’ubwiyunge bwacu twagezeho nimushikame tubishimangire. Niyo mpamvu ngira nti “ni byiza cyane kureba iyo tujya ariko kwibuka aho tuvuye n’aho tugeze ni umukoro ukwiye kubanziriza buri ntambwe yose duteye.”
None se wa mugani w’Umunyarwanda utazi aho avuye hari ubwo amenya aho ajya?


text:
Mu rwego rwo kwitegura igihembwe cy’ihinga cya A, itariki ya 13 Kanama 2016 ni yo Akarere ka Karongi kari kihaye ngo amatsinda ya "Twigire Muhinzi" avuguruye abe yamaze gukorwa, nyuma y’uko byagaragaye ko ayariho yari yiganjemo abahinzi ba baringa, bikica igenamigambi mu buhinzi.
Ni igikorwa abashinzwe iterambere mu tugari bagombaga gufatanya n’abajyanama b’ubuhinzi mu midugudu. Ku matsinda ibihumbi 2 na 992 ateganyijwe, ubu hamaze gukorwa 1895, bikaba biri ku kigereranyo cya 63%, ibintu Umuyobozi w’Akarere Wungirie ushinzwe Ubukugu, Bagwire Esperance, afata nko kutita ku nshingano.
Agira ati ”Ikigereranyo kiri hasi ugereranyije n’igihe cyari cyatanzwe, si uko izo mbaraga zabuze, ahubwo ni uko ababikora batabigira ibyabo.”
Ku ruhande rw’abashinzwe iterambere mu tugari, bo bavuga ko bahuye n’imbogamizi zitandukanye.
Mbabazi Jimmy, ushinzwe iterambere mu Kagari ka Nyarugenge, Umurenge wa Rubengera, ati ”Ibyo twagombaga gukora twagombaga kugendera ku buso, kandi abaturage usanga batazi ubuso bw’ubutaka bwo guhinga bafite, bikadusaba gupima buri murima.”
Muzindutsi Jean, ushinzwe iterambere mu Kagari ka Ruragwe, we ati “Kuzenguruka iyo mirima rero ukorana n’umujyanama w’ubuhinzi udahembwa ntiwamubona buri munsi cyangwa n’ibyo akoze akabyica kubera ko nta gihembo ategereje.”
Mu nama yahuje Ubuyobozi bw’Akarere ka Karongi, abashinzwe iterambere mu tugari n’abashinzwe ubuhinzi mu mirenge ku wa 26 Kanama 2016, hafashwe umwanzuro ko hifashishwa urubyiruko ruvuye ku rugerero rukagira icyo rugenerwa kugira ngo mu gihe cy’iminsi ine iki gikorwa kibe cyarangiye.
Uretse iri dindira, hari hamwe na hamwe aya matsinda yongeye kugaragaramo amakosa, nk’aho babazaga umuturage ubuso bw’ubutaka bwo guhinga afite, ibyo ababwiye bagahita babishyira ku ifishi batabanje kugenzura ko ari byo, aba na bo bakaba basabwa kongera gusubiramo.


text:
2 Samuel 9:5
"Umwami atumira Mefibosheti , amukura mu rugo rwa Makiri mwene Amiyeli i Lodebari amuzana i bwami"
Uno munsi nafashijwe n’ubuzima bwa Mefibosheti. Natangajwe n’uburyo Imana yamukuye i Lodebari akisanga i Bwami ku meza ya Dawidi.
Mpereye kuri iki cyanditswe, hari amasomo meza nize. Muri iyo hari akurikira:
1. Hari icyo Imana iheraho yibuka umuntu ishaka gukemurira ikibazo. Kuri Mefibosheti Imana yibukije ineza ya Yonatani. Kuri Moridekayi Imana yibukije Umwami amakuru yatanze yo kuburizamo umugambi mubisha wamugambaniraga. Ndakwifuriza kugira icyo wibukirwaho none.
2. Iyo Imana igiye gukemura ikibazo cy’umuntu ikoresha umugiraneza. Siba yabaye umutangamakuru. Mu gihe cya Yosefu, umuhereza wa Vino y’i Bwami yabaye umuranga. Ndasaba ngo Imana ikohereze Umuntu w’ingirakamaro.
3. Iyo Imana igiye gukura umuntu mu kibazo, ntihera ku bushobozi bw’uwo igiye gutabara. Ntacyo Mefibosheti yasabwaga kuba yujuje cg gukora. Ibyo utujuje n’ibyo udashoboye si imbogamizi kuri wewe. Tuza kd wizere Imana wujuje ibyo Imana yaheraho.
4. Ntabwo igisha inama. Iyo Dawidi agisha inama bari kumwibutsa ibibi bya Sawuli. Ku byawe ntawe izabaza.
5. Ntabwo gukura umuntu mu kibazo atinzemo bisaba Imana iminsi myinshi yo kubitegura no kubisohoza. Iyo igihe kigeze, mu munsi umwe, Imana ikura umuntu mu buvumo ikamwicaza I Bwami, Imana ikura umuntu muri Prison ikamwicaza I Bwami (Yosefu); Imana ikura umuntu mu mva ikamwicaza mu bazima(Lazaro), ...
Ndasaba ngo Imana isohoze ibyo yakuvuzeho muri iki gihe!
Ugire icyumweru cyiza !
Fidèle MASENGO


text:
Rwanda | Ngoma: Abana mu mashuli abanza bitabiriye ku bwinshi gutanga inkunga muri AgDF
Bwambere mu karere ka Ngoma mugikorwa cyo gukusanya inkunga yo gushyigikira ikigega agaciro development fund (AgDF) mu rwego rw’ imirenge ,umurenge wa Rukumberi wakusanije miliyoni 14 n’ ibihumbi 36000 y’ u Rwanda kuri uyu wa 18/09/2012 .
Ikintu cyagaragaye kidasanzwe muri iki gikorwa, ni ishyaka  ry’abanyeshuri mu mashuri abanza na 12YBE bagiye bakusanya amafaranga atari make, ngo biheshe agaciro bakunda igihugu bakitura kuko cyabahaye kwigira ubuntu batishyura.
Buri munyeshuri yagendaga atanga amafaranga 200 Rwf maze ugasanga kukigo kimwe havuye ibihumbi 200 Rwf by’ abana gusa, ahandi ibihumbi 100 bitewe n’ umubare w’abanyeshuri bahiga.
Iki gikorwa cyabimburiwe n’ ijambo ryo gusobanura ikigega AgDF icyoaricyo,icyo kigamije n’ibyo kizamarira abanyarwanda. Nyuma yo gusobanukirwa abaturage batangiye gutanga uko bifite mu ngeri zose yaba abasaza bakuze cyane abakecuru n’ abakiri bato, amakoperative, amadini, ibigo by’ amashuri … maze muri uyu murenge hakusanywa miliyoni 14 n’ ibihumbi 3600 Rwf.
Umwana muto wiga mu mashuri abanza witwa Iradukunda Egide ubwo yatangaga amafaranga ye 200 yatangaje ko ayatanze kubera kwihesha agaciro ndetse no gushima leta y’ u Rwanda kuko bigira ubuntu mu mashuri.
Umuyobozi w’ akarere ka Ngoma Nambaje Aphrodise yatangaje ko yishimiye uburyo abaturage batanganye umutima ntagahato maze abasaba  kuzubahiriza ibyo bemeye.
Yagize atiâ€Ntawutakishimira uyu musaruro ariko nanone hari abagiye bemera gutanga amafaranga ubwo ni ukubyubahiriza kandi kugihe mwatanze. Ntihazagire ubabwiriza kuyishyura mbere y’igihe mwavuze muzayabonera.â€
Umurenge wa Rukumberi utuwe n’ abaturage barenga ibihumbi 24.Uyu murenge ukaba uherutse kugezwaho umuriro w’ amashanyarazi mu baturage, uku kugezwaho umuriro hakaba hari abavugaga ko batanze amafaranga kubera ibyo babona leta ibakorera nk’umubyeyi birimo no kubaha umuriro.


text:
Mu myaka ibiri, nta mwana w’u Rwanda uzaba akirererwa mu kigo cy’imfubyi
Nyuma y’uko Minisitiri w’Intebe yasabye ko nta bana bongera kurererwa mu bigo by’imfubyi, hashyizweho ingamba z’uko abo bireba bazabyifatamo kugira ngo abana bose babashe kurererwa mu More...
Nyamasheke: Abagize ubutwari bwo kwitangira abana bashimiwe
Umwe mu miryango yareze abana b’imfubyi. Uwo barera ni uwo uri hagati ubu arangije amashuri abanza. Mu birori byo kwizihiza umunsi w’intwari wabereye mu murenge wa Shangi, mu kagari ka Burimba, More...


text:
Isomere ubuhamya bw’ukuntu Imana yajyanye nawe kurambagiza umugeni!
Arasenga ati : “Uwiteka Mana ya databuja Aburahamu, ndakwinginze umpe ihirwe uyu munsi, ugirire neza databuja Aburahamu. Dore mpagaze ku isoko, abakobwa b’abo mu mudugudu basohotse bajya kuvoma. Bibe bitya: umukobwa ndibubwire nti : ndakwinginze cisha bugufi ikibindi cyawe nyweho, akansubiza ati : “ nywaho nduhira n’ingamiya zawe, abe ariwe watoranirije Isaka umugaragu wawe. Ibyo nibyo bizamenyesha yuko ugiriye databuja neza.” Itangiriro 24: 12 -14
Ijambo kurambagiza rikoreshwa ku bantu ndetse no ku bintu ugambiriye kubyitegereza neza ngo urebe niba wabishima. Uyu wasengaga ni umugaragu wa Abrahamu Sogokuruza mu kwizera, ubwo Shebuja ( Aburahamu)yari abonye ko ari hafi gupfa , amaze kumurahiza indahiro ikomeye, ijyanye nukuntu azajya kurambagiriza Isaka umuhungu we, umukobwa wo muri bene wabo ,kuko yatinyaga ko aramutse ashakiye umwana we umukobwa w’umunyamahanga, byari kuzatera ikibazo umwana we ,bityo bikazamugora kubaha Imana.
Uyu mugaragu rero ngo amaze kugezwaho icyo cyifuzo ndetse akanarahira indahiro ikomeye, ngo yahisemo kubisengera nkuko bamwe muri twe babisengeye , abandi bakaba barimo kubisengera.
“Nuko agisenga atyo, Rebeka arasohoka, wabyawe na … ashyize ikibindi ku rutugu…… aramanuka ajya ku isoko ,aravoma arazamuka.. Uwo mugaragu arirukanka, aramusanganira, aramubwira ati: Ndakwinginze, mpa utuzi mu kibindi cyawe, nyweho”. Aramusubiza ati: “Databuja, nywaho”, atengamatira vuba ikibindi cye, aramuha aranywa. Amaze kuyamuha aramubwira ati “ nduhira n’ingamiya zawe zeguke” Itangiriro 23: 15-20. Imana ishimwe cyane, amasengesho arashubijwe.
Nkuko tubisoma mu mirongo ikurikiyeho, koko Uwiteka yajyanye nawe kandi koko Imana ibikora neza neza nkuko yabisabye . Ikintu kintangaza muri izi nkuru nuko burya nta muntu upfa kurambagiza gusa, ahubwo umuntu wese afite ibyo yitegereza iyo arambagiza hanyuma akanabisengera ngo Imana ibihe umugisha.
Hari ibintu by’ingenzi nabonye biranga uyu mukobwa nkuko tubisoma muri iyi nkuru ari nabyo ahari uyu mugaragu yahereyeho avuga ko Imana yahiriye urugendo rwe :
Uwo mukobwa yari umunyagikundiro cyinshi
Uwo mukobwa yari umwari, nta mugabo wigeze kuryamana nawe ( Umurongo wa 16)
Umukobwa warezwe neza, w’ikinyabupfura cyinshi (Aramusubiza ati: “Databuja, nywaho)
Umukobwa w’umunyarugwiro ( Ukuntu yahise aca bugufi ngo amuhe amazi yo kunywa atabanje kumubaza aho ava n’ikimugenza)
Umukobwa w’umunyamirimo ( Ayasuka vuba mu kibumbiro arirukanka, yongera kujya ku iriba kudahira, adahirira ingamiya zose ) Umurongo wa 20
Nubwo abantu bose badakururwa n’ibintu bimwe, ariko hari aho njya numva abantu bavuga ngo “ Umukobwa ureba kuriya nk’umurwanyi, wamujyana mu rugo ntazagukubitireyo!”, ahandi “ Mbega umukobwa uvuga neza! Ashobore kuba yarahawe uburere!” “ Umukobwa utazi no guhanagura ameza yaririyeho harya buriya yazashobora urugo!....
NB: Ngo uwo mugabo amwitegereza acecetse, kugirango amenye ko Uwiteka yahaye urugendo rwe amahirwe cyangwa ataruyahaye. Itangiriro 23:21 Arangije ati mbonye neza ko Imana ihaye urugendo rwanjye ishya n’ihirwe kuko ibyo yari yasabye Imana yari abibonye
Aramubaza ati: uri mwene nde? Ndakwinginze mbwira. Kandi kwa so hari aho twarara ? Itangiriro 23 :23 Amubaza izina nkuko murino minsi bakunze kubivuga.
Burya abarambagiza akenshi ntibihutira kuvuga, barabanza bakitegereza cyane bacecetse, arinaho uzasanga abasore bavugako nta bakobwa bakibaho, kuko nyuma yo kwitegereza cyane acecetse hari igihe abura ikintu kimukurura kuri uwo mukobwa ! Ikinyabupfura se ! Ubwitonzi se ! Umurava se ! …
Hari n’abajya kurambagiza batabisengeye, ariko iyi nyandiko itweretse ko no kurambagiza babisengera, kandi ko nabyo Imana ibiha agaciro kuko burya guhitamo umuntu muzabana akaramata atari ikintu cyoroheje. Bakobwa namwe murabe maso kuko bashobora kugusaba amazi yo kunywa mu by’ukuri atari amazi yo kunywa bashaka, ahubwo bashaka kureba ikiza gukurikiraho.
« Ikoreze Uwiteka urugendo rwawe rwose, abe ariwe wiringira, nawe azabisohoza » Ibihe byiza.


text:
Burya hari ibyo tutaramenya kuri Yesu
‘’.....ubuntu n’amahoro bigwire muri mwe, mubiheshwa no kumenya Imana na Yesu Umwami wacu....’’ 2 Petero 1 : 1-5
‘’.....ahubwo mu mahanga yose uyubaha agakora ibyo gukiranuka iramwemera.’’ Ibyakozwe n’Intumwa 10 : 32-35
Ubwo Yesu yageraga ku nyanja yahamagaye Petero n’izindi ntumwa abakura mu burobyi. Petero yabanye na Yesu, akajya anamubaza ibibazo byinshi bitandukanye kurusha n’izindi ntumwa.
Mose yagendanye n’Imana mu butayu ariko kuko igihe aterekanye kwera kw’Imana ubwo yakubitaga ku rutare inshuro ebyiri Imana yamubwiye imwe, bituma atagera i Kanani ariko kubwo gukiranuka kwa Yesu umunsi umwe Mose na Eliya babonekera kuri wa musozi ahagarara muri icyo gihugu, Petero ibyo nawe arabibona.
Petero yabonye imirimo itandukanye ya Yesu, akiza, azura abapfuye,...
Ariko Petero aza kwerekwa inyamaswa z’amoko yose zigenza amaguru ane n’ibikururuka byose arabwirwa ngo abyuke abirye. Petero abanza kwanga kubirya ariko aza guhishurirwa amenya neza ko Imana itarobanura ku butoni.
Petero nubwo yabanye na Yesu imyaka itatu bagasangira hari icyo yari ataramenya ko Imana itarobanura ku butoni.
Pawulo nawe yahawe n’Umwami Yesu kumenya uko mu ijoro Yesu yagambaniwemo yenze umutsima akawushimira akawumanyagura,....ahishurirwa uburyo ifunguro ryera rikwiye kugenda.
Ahishurirwa n’uburyo abanyamahanga bagiriwe ubuntu ko agakiza katakiri ak’ Abayuda gusa.
Nubwo Pawulo atabanye na Yesu ariko yagiye ahishurirwa biruseho kumenya Yesu.
Nubwo Petero yabanye na Yesu imyaka myinshi yasanze hari byinshi yari agikeneye kumenya.
Ku bintu tuzi kuri Yesu tumenye ko hari n’ibindi byinshi tutaramumenyaho dukwiye guharanira kumenya kurushaho.
Abagabo bajyanye na Yesu Emawusi ntibari bamumenye ariko amanyaguye imitsima kuko bari bamuzi ayimanyagura amaso yabo yahise ahumuka bamenya ko ariwe.
Dukwiye kumenya kurutaho Yesu, tukamenya urukundo rwe, tukamenya imbaraga ze, tukamenya ko tugifite intera ndende yo kumumenya no kumuhishurirwa kurutaho.
Tumumenye ko ari inshuti yishimira kuduha imigisha yose n’imbabazi, imitima yacu ikunde kumvira iyo nshuti yacu no kumwizigira tudatinya.
Imana iduhe kumenya Yesu kurutaho.


text:
Iki gikorwa cyahereye mu Murenge wa Nyagatare ku itariki ya 4 Ukwakira 2016, kikaba giteganya gukomereza no mu yindi mirenge igize Akarere ka Nyagatare.
Ingabire Clemence ukorera uyu muryango avuga ko batekereje ku bafite ubumuga bw’amaguru, kugirango babafashe kwegera abandi bave mu bwigunge.
Yagize ati “Kwita ku buzima ni yo ntego ya mbere yacu. Korohereza abafite ubumuga kugera aho abandi bari, bibafasha kugira ubuzima n’imibereho byiza kuko bakeneye kubaho neza no kwitabwaho mu buryo bwose bushoboka”.
Niyomugabo Pascal umwe mu bahawe igare ryo kumwunganira mu rugendo, yavuze ko rigiye kumukura mu bwigunge kuko yirirwaga yicaye mu rugo kubera kutabasha kugenda.
Ati “Iri gare rizatuma ntembera nsure abaturanyi nk’uko nabo bahoraga bansura.”
Musabyemariya Domitille umuyobozi w’Akarere ka Nyagatare wungirije ushinzwe imibereho myiza, yashimiye uyu muryango kubw’iyi nkunga .
Yanasabye abahawe aya magare kuyafata neza no kwiyambaza ubuyobozi bubari hafi, mu gihe hari igare rigize ikibazo.
Ati “Mufite Leta ibakunda kandi yiteguye kubafasha ku byifuzo muzajya mugeza ku bayobozi babegereye.”
Food for Hungry iteganya guha amagare abandi 33 bafite ubumuga bw’ingingo mu yindi mirenge yo mu Karere ka Nyagatare, kugira ngo hatazagira uhera mu bwigunge kubera kunanirwa kuva aho ari.
Rimwe muri aya magare bahawe rifite agaciro ka 350 Frw.


text:
Intambwe 7 zo kwirinda icyaha cy’ubusambanyi no kuguma mu murimo - Dustin Neeley
Mu gihe cyashize, umwe mu ncuti zanjye yiyirukanye mu murimo kubera agakungu yari afitanye n’umugore umwe wo mu itorero.
Ndashaka kugerageza kwifashisha ibitekerezo 7 bikurikira, kurira ngo wowe n’umuryango wawe n’itorero muri rusange mbakize uru rungabangabo.
1. ntukavuge uti “Ntibishobora kumbaho!”
Mu gihe benshi muri twe tuzunguza imitwe twemeza ko hari ibishobora kuba mu buzima bwacu, mu mitima yacu ntitwemera ko dushobora kugwa mu bishuko cyangwa mu cyaha cy’ubusambanyi. Ariko dukwiriye kuzirikana ibyo
Pawulo yavugaga ubwo yihanangirirzaga Abakorinto, ati “Ni uko rero uwibwira ko ahagaze, yirinde atagwa” 1 Abakorinto 10:12.
Ibi bisobanura ko dushobora kugwa. Ni uko rero tugomba kwirinda ubwacu tukarinda n’abandi bose. Isi yarakomeretse, umwanzi wacu araturwanya kandi imibiri yacu ni iminyantege nke!
2. Ihane kwishyira hejuru kwawe, no kuvuga ko ukiranuka ku irari n’ubusambanyi.
Bibiliya itubwira neza iti: Kwibona kubanziriza kurimbuka, kandi umutima wirarira ubanziriza kugwa (Imigani 16:18).
Abapasiteri bose nabonye baguye mu cyaha cy’ubusambanyi ni abumvaga ko bidashobora kubabaho. Akenshi rero kwishyira hejuru kwacu ni ko kudutera kwirengagiza ko dufite ubudahangarwa kuri icyo cyaha. Kwishyira hejuru kandi ni ko kudutera kutabona imbaraga zo kunesha, kugira ngo tubashe kubinesha bitaratugeraho.
Nta kabura imvano. Imbuto zibibwa mu ngo zitabanye neza. Bene Data, niba mu rugo rwawe ufite ibibazo, egera mwene so agufashe kubikemura kugira utazaba akabarore nyuma.
3. Ambara intwaro zose z’Imana, kandi uzihorane iruhande rwawe.
Inzira nyabagendwa y’abakiranutsi ni ukureka ibibi, uwirinda mu migenzereze ye aba arinda ubugingo bwe (Imigani 16:17).
Twese turemeranya n’uku kuri, ariko se tugendera muri uku kuri? Tuzi neza yuko atari byiza kwihererana n’uwo tudahuje igitsina (kugira ngo tutagwa mu bishuko), ariko se ibyo turabyitondera? Tuzi yuko tutagomba gutunga filimi z’ubusambanyi kuri mudasobwa zacu, ariko se ntitubikora?
Twese turemeranya yuko imigenzereze yacu ishobora kuba mibi rimwe na rimwe, ariko bene ibi bihe bitwereka ko twakoze ibidakwiriye. Bene Data, ku bw’ubutumwa bwiza no ku bw’itorero ryacu twirinde guhera uyu munsi, dukoreshe uburyo bwose bushoboka kugira ngo twe kubaho umugayo ubwacu cyangwa umurimo w’Imana dukora.
4. Wikurikira abayobozi benshi, kurikira umwe.
Amatorero menshi agira abakuru b’itorero benshi mu mpapuro, ariko mu by’ukuri baba ari “inkomamashyi” zikikije pasiteri mukuru. Bene ubu buyobozi bupfuye bushora abantu mu busambanyi bukanabuhishira.
Niba umwe mu bo mukorana umurimo ashaka kugushora mu ngeso nk’izo, gira umwete wo kumushyira ku mugaragaro. Yego hari imirimo mugomba gukorana mu ibanga, ndetse no ngombwa kubaha uwo mukorana. Ariko guceceka ikibi biha intebe icyaha. Ntugatinye kubaza ibibazo bikomeye.
Ibi byambayeho mu umwaka ushize, ubwo twasengeraga mu ishuri ryisumbuye. Iteraniro rirangiye, umukobwa umwe yaransigaje ambaza ibibazo bijyanye n’itorero. Umwe mu bakuru b’itorero abonye dukomeje guterana amagambo, yaraje aduhagarara iruhande kugeza igihe turangirije kuganira. Uwo munsi wose yatubaye hafi, kugeza nimugoroba. Ndamushimira ubucuti bwe.
Ni gute urimo kurinda abo mukorana muri ubu buryo?
5. Shyira umugore wawe hafi yawe, agufashe kwirinda.
Ubu ni uburyo bwiza bwo kwirinda, kandi umugore wawe na we aba yifuza kukuba hafi. Igitekerezo cyanjye ni iki: Umugore wawe agomba kumenya bihagije ibyo unyuramo kugira ngo abone uko agusengera.
Ni ukuvuga ko umugore wawe aba agomba kumenya ko abagore b’amarangamutima baba bifuza pasiteri, nyamara pasiteri we ntamenye icyo bagamije igihe bari imbere ye. Bisobanura kandi ko kwimenyereza kugumana na we bigufasha kudashaka undi ugomba kugufasha.
Mbese wowe n’umugore wawe mufatanya mute mu kwirinda?
6. Niba ushidikanya, irinde!
Ibi bisobanura akenshi ko utagomba gushaka umukozi w’umukobwa (cyangwa umugore). Bamwe barabikora ntibigire icyo bitwara, ariko benshi ni ho batangira kugwira. Bamwe mu bapasiteri bakoresha abagore hafi yabo, bagahorana na bo kenshi. Ku bwanjye, ibyo ni ukwigirira nabi. Simbishyigikiye.
Ikindi, sinjya nkunda kugenda jyenyine keretse iyo bibaye ngombwa.
7. Wibuke ko turwana n’imyuka mibi.
N’ubwo tutabiha agaciro, turwana n’abanzi 3 bakomeye (isi, umubiri n’umubi) kandi bose baba bashaka kutuvana mu murimo. Inararibonye yanjye, ubwami bw’umwijima burishima iyo pasiteri aguye kuko biba ari nka grenade yangiza abantu benshi icyarimwe.
Kugira ngo bimfashe mu rugamba rwo kwirinda, nkunda gutekereza ku mugore wanjye, abana n’itorero, nkibaza uko byagenda ndamutse mpisemo kwishyira hejuru nkabirutisha Yesu kandi ndi mu ntege nke. Bihita binsunikira mu byanditswe byera, ku mugore wanjye no ku murimo w’Imana bikamfasha kunesha.
Ni ryari uheruka gutekereza ku ntambara urwana?
Bene Data, ibyanditswe byera bitwereka neza ibi: Icyaha cy’ubusambanyi cyica abagikora bose. Nimureke twese twirinde! Mujye munsengera, musengere n’abari kure bose kugira ngo tutazaba akabarore. Tera intambwe zose zishoboka, kugira ngo ugendere mu gukiranuka. Dufatane urunana ku bw’icyubahiro cy’Imana, turinde imiryango yacu, n’itorero n’isi yose muri rusange.


text: Olivier, urakoze cyane kubwa analyse yawe kandi ko wakurikiye ikiganiro. Nitwemere ko twigishijwe nabi, ntidutsimbarare ku nyigisho zabakoroni bihishe inyuma y’Ijambo ry’Imana. Babeshya abantu ko Biga Imana nabo barabyemera. Aho umuntu ashobora gusobanura ikintu akumva ko cyumvikana neza mu kigereki, ikiratini, igiheburayo, icyarabu, bihita bikwereka ko Guhishurirwa Imana kuri kure nkizuba. Twumvise ko hari abafite ishyaka ryo kurwanira Itorero rya Kristo. Itorero rya Kristo nyiraryo yavuze Ko amarembo yikuzimu atazarinyeganyeza. Imbaraga z’umuntu mu kubunga iri torero reka tuzikoreshe dutamba imibiri yacu kandi duhindura intekerezo zacu(renewal of our mind) Abaroma 12:1-2 God bless you


text:
Minisitiri w’Ibikorwaremezo, Hon. James Musoni yasuye DOVE Hotel Kigali aho yashimye ibikorwa Itorero ADEPR rimaze kugeraho mu kubaka Igihugu . Uru ruzinduko yarukoze kuri uyu wa Gatanu tariki ya 13 Mutarama 2017. Yatemberejwe nyubako ya mbere irimo ibyumba 72, anatemberezwa mu nyubako ya kabiri irimo ibyumba 4 binini byakira inama , ubukwe n’ibindi birori. Yamurikiwe kandi Studio ebyiri zirimo iya ... Read More »
AMAKURU YO MU RWANDA
Intumwa y’Imana Dr. Paul Gitwaza yagarutse ku bibazo byugarije ku isi , anatanga ubuhamya bw’ibyo yaganiriye n’uyobora itorero ryemera ubutinganyi.
Intumwa y’Imana Dr. Paul Gitwaza uhagarariye itorero rya Zion Temple Celebration Centre ku isi, yongeye kumvikana kuri uyu wa gatanu kuri Radiyo ye, avuga ku bibazo byugarije itorero ry’Imana ku isi anasaba abakristo kubigira umutwaro wabo kugira ngo babisengere. Mu kubwiriza kwe, Apôtre Gitwaza yagaragaje byinshi mu bibazo byugarije itorero kandi avuga ko atari mu Rwanda gusa, ahubwo ari ku ... Read More »
Bishop Rugagi asanga benshi mu bakristo b’iki gihe bameze nk’umwana uzi ko se afite ubutunzi ariko ntashobore kubukurikirana
Bishop Rugagi Innocent uyobora itorero Abacunguwe ( Redeemed Gospel Church ) riherereye mu mujyi wa Kigali, avuga ko abakiristo benshi batazi aho bakura umugisha w’ukuri. Nyamara ngo gukorera Imana by’ukuri no kuyishaka ni byo byonyine byatuma uhabwa n’Imana umugisha ufite uburame. Kumenya ukuri ukava mu mwijima bikakuvanaho umuvumo w’iteka ryose. Yifashishije amagambo ari mu giatabo cya Bibiliya cy’itangiriro 12:1-3, Bishop ... Read More »
UBUHAMYA : Rwaka Hassan wari Umuyisilamu arasobanura uko yaretse kunywa no gukoresha ibiyobyabwenge amaze imyaka 11 akakira agakiza .
Rwaka Hassan ni umusore w’imyaka 26 y’amavuko , akaba atuye mu Biryogo . Uyu musore avuga ko yari imbata y’ibiyobyabwenge , aho yatangiye kunywa ibiyobyabwenge kuva mu mwaka wa 2005 , akabireka nyuma y’imyaka 11 abifashijwemo n’umunyango wa Gikirisitu ‘ Teen Challenge ‘. Avuga ko ubuzima bwe bwari bugeze mu bihe bibi , aho mu myaka cumi n’umwe yanyoye ibiyobyabwenge ... Read More »
Gicumbi : Abanyamadini biyemeje ubufatanye mu kurwanya ibiyobyabwenge
Abayobozi b’amadini akorera mu karere ka Gicumbi bashyizeho ihuriro , aho biciye mu ndirimbo zihimbaza Imana n’ivugabutumwa bakoze ubukangurambaga bwo gukumira no kurwanya ibiyobyabwenge. Icyemezo cyo gushyiraho iri huriro cyafatiwe mu nama mpuzamatorero yabaye ku italiki ya 10 Mutarama , ihuza abayoboke bagera ku 1500 bavuye mu matorero atandukanye. Gicumbi akaba ari kamwe mu turere dukoreshwa n’abacuruza ibiyobyabwenge nk’inzira babinyuzamo ... Read More »
Polisi y’u Rwanda irihanangiriza abantu bajugunya imyanda aho babonye.
Polisi y’u Rwanda irahamagarira abantu bose kureka kujugunya no guta aho babonye , ku mihanda cyangwa hanze y’imodoka kandi ikabagira inama yo gukoresha buri gihe ahagenewe kujugunywa imyanda hagiye haboneka henshi mu mijyi. Ubu butumwa buri mu murongo w’ubukangurambaga bw’isuku n’umutekano kandi nk’uko umuyobozi w’ishami rya Polisi rishinzwe kuyihuza n’abaturage, ACP Celestin Twahirwa abitangaza, ni ukwibutsa abaturage ko kujugunya imyanda ... Read More »
Ubuyobozi bw’Akarere ka Burera bwahaye gasopo abajya gusengera mu kiyaga cya Burera , nyuma yuko bane bakiguyemo hakarokoka umwe .
Ubuyobozi bw’Akarere ka Burera burahamagarira abajyaga gusengera ku kiyaga cya Burera kubihagarika kuko hari abagiye kuhasengera bakagwa mu kiyaga bamwe bakahasiga ubuzima. Ku mugoroba wo ku itariki ya 09 Mutarama 2017, abaturage bane barimo abakobwa batatu n’umugore umwe, bagiye gusengera ku kiyaga cya Burera ahasanzwe hasengera abiyita “Abanyabutayu”. Aho ku kiyaga, iyo bahageze bahagarara ku ibuye riri mu mazi ubundi ... Read More »
‘ Urugero Music Talent ‘ barashyira ahagaragara abana bahize abandi 40 mu kugaragaza impano .
Abagize Kompanyi Uregero Media Group bateguye igitaramo cyo kumurika no kugaragaza abana b’abanyempano batoranyijwe muri 15 hakaba hasigaye batanu bageze mucyiciro cyanyuma, aho ahagamijwe gushaka uwambere ariko bose bakazahembwa. Kuri iki cyumweru tariki ya 15 Mutarama 2017 guhera I saa cyenda ku rusengero rwa Vivante Kimihurura, iri tsinda ry`abana banyuze muri Urugero Music Academy baraba basoza iki cyiciro, maze hifashishijwe ... Read More »
Abakozi b’Itorero ‘ ADEPR ‘ baganiriye ku iteganyabikorwa rya 2017 basabwa gukorera hamwe
Kuwa mbere tariki ya 09 n’iya 10 Mutarama 2017 kuri Hotel Dove ku Gisozi hateraniye inama yahuje abakozi ba ADEPR bakora imirimo tekinike kugira ngo bategure ibikorwa biteganijwe mu mwaka wa 2017. Abakozi batumiwe mu nama ni abakora ku biro bikuru mu mashami ya ( DEVE, Development, Finance, Human Ressource, Infrastructure, Plannification, Partnership, Legal Advisor, Internal Audit ) hakiyongeramo n’abayobozi ... Read More »
Ni yo mpamvu Petero yari Simoni Yezu akamwita Petero bisobanuye urutare rukomeye rw’ukwemera – Musenyeri Smaragide Mbonyintege
Umwepiskopi wa Diyosezi ya Kabgayi Musenyeri Smaragde Mbonyintege aratangaza ko Imana yatanze Umwana wayo Yezu na Kriziya (itorero) kugira ngo idufashe kumva uwo Yezu kuko ngo umuntu ushaka kumwiyumvisha ku giti cye acikamo amacakwinshi. Aya ni amagambo yatangaje ubwo yaganiraga n’umunyamakuru wa Ibyishimo.com baganira ku buzima abakristo bakwiye kubamo buri munsi. Aha bifashishaga ijambo ry’Imana rivuga ko uzi Ijambo ry’Imana ... Read More »


text:
1. Umukobwa ugukunda ntashaka kugukura ibyinyo ahubwo akugira inama yo gushaka ubuzima no kuzigama kuko aba akwifuzaho kuzajya ucunga umutungo w'urugo mu gihe kizaza
2. Umukobwa ugukunda ntagusha bagenzi be ahubwo agenda akuratira n'abatakuzi
3. Umukobwa ugukunda byanze bikunze aragufuhira
4. Umukobwa ugukunda iyo umubwiye nabi cyangwa ukamubabaza abura amahoro no gusinzira bikanga
5. Umukobwa ugukunda nyabyo iyo abonye ko wababaye agusaba imbabazi kabone n'iyo yaba atamenye icyo yagukoreye
www.urukundo.info/2012/03/bimwe-mu-bintu-abakobwa-bikundira.html
DORE UKO UMUKOBWA UGUKUNDA ABA AMEZE
1. Umukobwa ugukunda ntashaka kugukura ibyinyo ahubwo akugira inama yo gushaka ubuzima no kuzigama kuko aba akwifuzaho kuzajya ucunga umutungo w'urugo mu gihe kizaza


text:
Imiryango irenga 20 y’abasigajwe inyuma n’amateka yatujwe mu midugudu ya Bungo,Gitwa na Nyarusiza mu kagari ka Nyakavumu mu murenge wa Karambi, baravuga ko iterambere ryabo rikiri hasi cyane, aho bemeza ko hari umubare munini muri bo utararyama ku mifariso, bigatuma n’inzitiramibu bahawe ngo baziraremo ari zo basasa.
Aba baturage bashimira Leta yabafashije kuva muri Nyakatsi bari batuyemo mu mudugudu wa Bisharara muri aka kagari.
Ubwo bimurwaga muri 2009, aba baturage bahawe amabati n’aho gutura ku buntu, nabo basabwa kwiyubakira inzu, ndetse buri wese mu bushobozi bwe agerageza kwirwanaho atura mu nzu nziza ku rwego rwe.
Mu bibazo aba basigajwe inyuma n’amateka bavuga ko bafite magingo aya, harimo kuba bakiryama ahantu hatabahesha agaciro, kuko ngo abenshi muri bo bataryamira umufariso.
Mukamashyaka Liberata, yagize ati:“Nta muntu n’umwe ufite matora araraho rwose, kuryama kuri matora keretse nk’iyo umuntu yarembye bakamujyana ku bitaro bya Mugonero, cyangwa ku kigo nderabuzima cya Gatare muri Karongi ni ho ayiryamaho gusa.
Ntitwumva umunyenga wayo kuko umuntu aba arembye, ariko nibura aba yumva yahigumira ukurikije n’ivumbi n’ibyatsi turaramo, kandi baratuzanye bavuga ko bagiye kudufasha.”
Yakomeje agira ati:“Nushaka usure uburiri bwacu tukubwire ibyo wirebera, inzitiramibu baduhaye twahisemo kujya tuzisasira abashyitsi badusuye, na we undebere gusurwa n’umushyitsi ukamusasira inzitiramibu kubera kutagira n’ikirago umusasira.
Rwose dukeneye gufashwa kuko turi inyuma cyane, ariko tugakeka ko biterwa n’uko nta n’abayobozi badusura, kuko hari hashize imyaka 5 nta muyobozi ku rwego rw’akarere ugera muri aka kagari, kuko turi inyuma y’abandi kure.”
Rutasi Céléstin w’imyaka 67, we yagize ati:“Ahantu turyama harababaje rwose kuko nkanjye w’umusaza aho nkumbagara hateye isoni.Kuva navuka kugeza kuri iyi myaka sinzi kuryama kuri matora uko bisa rwose, n’ikirago nta mafaranga yo kukigura tubona.
Icyakora, njye na bene wacu twahisemo kutarara mu nzitiramibu kugira ngo tujye tuzirazaho abashyitsi nk’uko uriya mutegarugori abivuze, kurara nabi bikaba bituma turwara n’amavunja kandi abandi barayakize.”
Bavuga ko bumva ko bagenzi babo bo mu turere twa Karongi na Nyamagabe, n’abo mu murenge wa Karengera muri aka karere bo bakize, baryama kuri matora, bityo nabo bakifuza gufashwa kuzibona.
Umunyamabanga nshingwabikorwa w’uyu murenge, Munyankindi Eloi, avuga ko batangiye kubabumbira hamwe n’abandi baturage mu bimina bya Dusasirane, ku buryo mu minsi ya vuba bazaba batangiye kubona matora baryamaho, na bo isuku yo ku buriri ikazabageraho.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nyabihu: abaturage beretswe ubwoko 2 bwa Grenade kugira ngo bazimenye, nibazibona bajye batanga amakuru ku babishizwe
Akarere ka Nyabihu ni akarere kagaragayemo intwaro nyinshi za Gisirikare zagiye zerekanwa n’abaturage ugereranije n’utundi mu ntara y’Iburengerazuba, nk’uko Gouverneur w’Intara More...
Rwanda | Kayonza: Gushaka ibikoresho by’ikigo cy’urubyiruko bishobora kuzatuma gitinda gutangira imirimo ya cyo
Gutangiza serivisi zizatangirwa mu kigo cy’urubyiruko cya Kayonza bishobora kuzatinda kubera ko hagikenewe amafaranga menshi yo kugura ibikoresho bizakoreshwa muri icyo kigo. Ubuyobozi bw’akarere More...
Abahwituzi bo mu Murenge wa Byumba bahawe umwenda ubaranga
Abahwituzi mu mwambaro wabo uzabafasha kumenyekana Abahwituzi bo mu murenge wa Byumba mu karere ka Gicumbi bahawe umwenda ubaranga ndetse n’ibikoresho kugirango More...
Rwanda | Ngororero : Abunzi barashinja utugari kutagira icyo babamarira
Abunzi bo mu karere ka Ngororero, intara y’i Burengerazuba barasaba inzego zibafite mu nshingano kwihutira kubafasha mu bijyanye n’ubushobozi, kuko mu gihe bakora mu bushobozi buke bishobora kubateranya More...
Rwanda | Huye district gets brick and roof tile making machines
The ministry of Local Government has donated brick and tile molding machines in Huye district. The 11 machines will be additional to the six machines that were handed over a few days. Huye district officials in More...
Rwanda | Huye: Imashini zibumba amatafari n’amategura zigiye kugezwa ku baturage
Hari hashize iminsi Minisiteri y’ubutegetsi bw’igihugu Ishyikirije Akarere ka Huye imashini 3 zibumba amategura n’izibumba amatafari 3. Ubu noneho hazanywe izindi 11 ariko zo zibumba More...


text:
Mufti Hitimana yasabye ababyeyi n’abarezi gukangurira urubyiruko rwo mu idini ya Islam kwirinda ibikorwa nk’ibi, kuko bugira ingaruka nyinshi, kandi bikaba aribyo byonyine bizatuma mu miryango yabo n’aho batuye harangwa umutekano usesuye.
Umuyobozi w’ ishami rishinzwe kurwanya iterabwoba muri Polisi y’u Rwanda, ACP Denis Basabose, nawe wari witabiriye ibi biganiro byabereye mu nzu ndangamuco ya Islam mu Karere ka Rubavu, yabasobanuriye birambuye ku butangondwa, avuga ko buri gihe abakora iterabwoba n’abigisha amatwara y’ubutagondwa bitwikira umwenda w’idini ya Islam, abasaba gukora ibishoboka byose mu kuburwanya.
ACP Basabose yabasabye kugira uruhare mu gukumira no kurwanya ibyaha, bafatanya muri byose n’inzego zishinzwe umutekano cyane cyane Polisi ibegereye, batanga amakuru y’icyahungabanya umutekano kugira ngo habeho gukumira, abasobanurira ko muri iki gihe urubyiruko arirwo rushukwa cyane n’abashaka kurujyana mu bikorwa by’ubuhezanguni bakaba bagomba kuruba hafi.
Yaravuze ati “Mudufashe turinde abaturage bacu, cyane cyane urubyiruko kutishora mu buhezanguni, kuko bigira ingaruka nyinshi kandi mbi, zirimo n’urupfu.”
Yababwiye ko mu Rwanda abantu bafite uburenganzira bwo kwemera no gusenga bitandukanye, ariko buri wese atabangamiye uburenganzira bwa mugenzi we cyangwa idini ry’undi.
Mufti Sheikh Hitimana Salim yasezeranyije ko nk’abayisilamu bazakomeza gukorana n’inzego z’umutekano, bagakumira kandi bakarwanya abafite ibitekerezo by’ubutagondwa kuko u Rwanda rushaka gukomeza gutera imbere.
Uhagarariye Idini rya Islam mu Karere ka Rubavu , Imam Musa Sindayigaya, yavuze ko abayisilamu ahagarariye muri Rubavu biyemeje kurwanya ubutagondwa, ahubwo bagakomeza kwitabira gahunda za Leta zinyuranye, anavuga ko nk’abayobozi bagomba kumenya no kumenyesha abo bayobora uruhare rwabo ku mutekano w’igihugu no ku iterambere ryacyo.


text:
Abayobozi mu gihugu cya Pakistani baravuga ko abantu basaga 30 bamaze gupfa bazira umutingito wibasiye amajyepfo y’icyo gihugu.
Ikigo cy'Amerika gikora ubushakashatsi ku by'imiterere y'isi cyavuze ko uwo mutingito warufite umuvuduko ugera kuri 7.8, ngo wabereye hafi mu ntara ya Baluchistan.
Ikipe y’ababatabazi yoherejwe muri ako karere, aho ubuyobozi buvuga ko umubare w’abapfuye ushobora kwiyongera. Mu bapfuye harimo abagore n’abana.
Ikigo gishinzwe imitere y’isi mu gihugu cya Pakistani cyavuze ko uwo mutingito wumviswe no mu tundi duce tw’igihugu.


text:
Zefaniya 1
Imana ihana Abayuda ku bwibyaha byabo
1.Ijambo ryUwiteka ryaje kuri Zefaniya mwene Kushi, mwene Gedaliya, mwene Amariya, mwene Hezekiya, ku ngoma ya Yosiya mwene Amoni umwami wu Buyuda. 2.Uwiteka aravuga ati Nzatsembaho ibintu byose biri ku isi, 3.nzatsembaho abantu namatungo, nzatsembaho ibiguruka mu kirere namafi yo mu nyanja, nabakiranirwa nibisitaza byabo, nzaca abantu ku isi. Ni ko Uwiteka avuga. 4.Nzarambura ukuboko kwanjye ntere abi Buyuda nabatuye i Yerusalemu bose, nzaca ibyasigaye bya Bāli aho hantu, nizina ryAbakemari hamwe nabatambyi, 5.nabasenga ingabo zo mu ijuru bari hejuru yamazu yabo, nabasenga barahira Uwiteka bakagerekaho na Milikomu, 6.nabasubiye inyuma bakareka gukurikira Uwiteka, nabatigeze gushaka Uwiteka habe no kumusenga. 7.Ujye ucecekera imbere yUmwami Imana kuko umunsi wUwiteka uri hafi, Uwiteka yiringanirije igitambo yeza nindarikwa. 8.Ku munsi wigitambo cyUwiteka nzahana ibikomangoma nabana bumwami, nabambaye imyambaro yabanyamahanga. 9.Uwo munsi nzahana abasimbuka ibitabo byamazu bose, bakuzuza inyumba ya shebuja mo urugomo nuburiganya. 10.Uwo munsi, ni ko Uwiteka avuga, hazumvikana induru ku irembo ryAmafi, numuborogo ukomeye mu ruhande rwa kabiri, no guhorera gukomeye kuzaba guturutse mu misozi. 11.Nimuboroge yemwe abatuye i Makiteshi, kuko abantu bi Kanāni baciwe, nabikorezi bifeza batsembweho. 12.Icyo gihe, nzashakisha muri Yerusalemu imuri, mpane abantu bibumbiye hamwe nkinzoga yitende bibwira mu mitima yabo bati Ari icyiza ari nikibi, Uwiteka nta cyo azadutwara. 13.Kandi ubutunzi bwabo buzagenda ho iminyago, namazu yabo azaba imisaka. Ni ukuri bazubaka amazu ariko ntibazayabamo, kandi bazatera inzabibu na zo ntibazanywa vino yazo. 14.Umunsi ukomeye wUwiteka uri bugufi, ndetse umuhindo wawo ugeze hafi kandi urihuta, intwari irataka inyinyiriwe. 15.Uwo munsi ni umunsi wuburakari, ni umunsi wamakuba numubabaro, ni umunsi wo kurimbura no kwangiza, ni umunsi urimo umwijima nibihu, ni umunsi wibicu numwijima wicuraburindi. 16.Ni umunsi wo kuvuza impanda ninduru, bivugira imidugudu yibihome niminara miremire. 17.Nzihebesha abantu bagende nkimpumyi kuko bacumuye ku Uwiteka, kandi amaraso yabo azaseswa nkumukungugu, nimibiri yabo itabwe nkamayezi. 18.Ifeza zabo nizahabu zabo ntabwo bizabasha kubakiza ku munsi wuburakari bwUwiteka, ahubwo igihugu cyose kizatsembwa numurimo utewe no gufuha kwe, kuko azatsembaho abatuye mu gihugu bose biteye ubwoba.
Uri gusoma Zefaniya igice cya:


text:
Hari ubwo mutasohora ari ubwa mbere.Cyangwa hagasohora umugabo gusa kuko akenshi ku nshuro ya mbere umuhungu cyangwa umugabo akunze gushora vuba.Umugore we ntapfa gusohora gutyo iyo ari ubwa mbere ngo nuko imboro yamwinjiyemo cyane cyane ko rimwe na rimwe aba anababara,n’abamenyereye guswera ntibapfa guhaza umugore badakoresheje gukinisha rugongo n’ubundi buryo.Ariko hari ubwo mwese mwasohora byaterwa nuko mwasanganye mumeze.Uko byabagendekera kose icyangombwa ni ukumenya ko ari ku nshuro ya mbere mubikoze ntimutegerezanyeho ibitangaza kuko nta n’umwana ujya mu ishuri uyu munsi ngo atahane diplome.Iyanjye yantwaye imyaka myinshi.
Turangije umuhango!
-Kuramo imboro witonze,
– kuramo akagakingirizo ukajugunye muri WC.
–Hari ubwo agakingirizo gashobora kugucika kakaburira mu gituba cy’umugore.Kora mu gituba witonze bigere aho ukoze ku kantu kameze nk’impeta, gafate ugakuremo neza ku buryo nta masohoro akumeneka mu gituba.
–Niba ukeka ko amasohoro yaba yakumenetsemo ihutire kwa muganga ufite ibinini byo kudasama, kandi wipimishe indwara zifatira mu myanya ndangabitsina.
–Ni byiza guhita mujya kunyara nyuma yo guhuza ibitsina cyane cyane ku bakobwa kuko umwinjiriro w’igituba n’aho umugore anyarira biregeranye ku buryo za bagiteri
zishobora kwinjirira mu mwanya umugore anyariramo akaba yakwandura indwara ifatira mu myanya yo kunyariramo.
Nyuma Yo Kubikora
–Nyuma yo guhuza ibitsina bwa mbere ushobora kumva ushimishijwe no kuba wabikoze, ushobora kumva se wiyandaritse cyangwa utazi uko umeze,ushobora no kumva bikurenze.
–Bwira umukunzi wawe uko wumva umerewe n’icyo wumva ukeneye kugira ngo utuze. Mushobora gukenera gutemberana, gufatana mu maboko n’ibindi.
–Guhuza ibitsina n’undi muntu bishobora guhindura imibanire yawe n’umukunzi wawe mu gihe gito cyangwa kirekire kuko hari byinshi muba mwavumburanyeho mutari muziranyeho cyangwa nyuma yo guhuza ibitsina mugasanga ibyo mwabonye atari byo mwari mutegereje.Ni byiza gukomeza kubiganiraho kugira ngo musobanurirane ibidasobanutse.
–Jya umenya kuvuga umenye no kumva mugenzi wawe.
-Wasanga muzakomeza kuba abakunzi cyangwa inshuti zisanzwe ugomba gukomeza guha agaciro no kubaha uwo mwabikoranye bwa mbere.
–Gira umuntu wizeye wakugirira akamaro wo mu muryango ubwira ibyakubayeho kugira ngo nugira ibibazo azagufashe.Ntuzabwire isi yose ko wagaciye bashobora gutangira kugucira imanza kuko baba batazi uburyo wageze igihe cyo kubikora.
–Igihe watangiye guhuza ibitsina jya ugira akamenyero ko kwipisha indwara z’ibitsina kwa muganga,ukoreshe agakingirizo kandi umenye guhitamo umuti ukurinda gusama ukubereye.
–Guhuza ibitsina ubwa mbere ntibivuga ko ugomba guhora ubikora n’uwo mwabikoranye,biterwa nuko ubibona ubwawe nuko umukunzi wawe abitekereza.
–Guhuza ibitsina bwa mbere n’imwe mu ntera zikomeye mu buzima bw’umuntu.Nuko rero shimishwa nabyo ariko umenye ko ibyo ukora byose ugomba kurinda ubuzima bwawe.


text:
Abaturage bo mu Murenge wa Mudende mu Kagali ka Ndoranyi bababazwa cyane no kuba abenshi muri bo baravutse basanga amapoto y’amashanyarazi abaca hejuru cyangwa ashinze mu masambu yabo, ariko bakaba bakuze tatabonye ku byiza byo gucanirwa kuko bakiri mu icuraburindi.
Bamwe mu batuye mu mudugudu wa Nyabishongo bavuganye na Imvaho Nshya bemeza ko aya mashyanyarazi amaze igihe kigera ku myaka 40 abegerejwe ariko abaca hejuru yerekeza ahahoze kaminuza y’Abadivantisiti ya Mudende yashinzwe mu mwaka wa 1978.
Bavuga ko mu myaka bamaze bayoborwa ubuyobozi bw’Akarere ka Rubavu bwagiye bugaruka kuri iki kibazo kenshi ariko ngo nta kirakorwa kugira ngo abo amashanyarazi aca hejuru bayakeneye bayahabwe.
Umwe muri aba baturage bahuje ikibazo yagize ati “Aya mapoto anyura mu mirima yacu yubatswe mu mwaka wa 1975 ajyanye umuriro muri Kaminuza y’Abadivantisiti ya Mudende, ubu isigaye yarimuriwe i Masoro, ariko dutewe agahinda no kuba atunyurira mu mirima imyaka ikirenga tuzonzwe n’agatadowa.”
Aba baturage ntibiyumvisha uburyo bamara imyaka igera kuri 40 amashanyarazi abanyura hejuru akajya gucanira indi Mirenge baturanye nka Bugeshi na Busasamana bo batagira umuriro.
Nsabimana Jean Paul ni uvuga ko yavutse aya mapoto ahari akaba arengeje imyaka 30, ati “Njye navutse mu 1980; nagiye kumenya ubwenge nsanga aya mapoto ahangaha, ariko birababaje kuba iyi myaka yose ishize tukaba tugicana udutodowa.”
Aba baturage bavuga ko iyo basabye ubuyobozi kubarahurira, ngo babasubiza ko nta bushobozi buhari bwo kubaha imashini ifasha kugeza amashanyarazi ku bantu benshi (Transfo), abandi bakemeza ko hari ubwo bigeze kwishira hamwe bagatanga amafaranga nyuma bikananirana bakayasubizwa.
Umunyamabanga nshingwabikorwa wa Mudende Tuyisenge Annonciata, yahamije ko iki kibazo bakizi ndetse hari byinshi bakomeje kugikoraho ngo gikemuke. Yagize ati “Raporo yakozwe mu kwezi kwa Kanama, abaturage bari bemeje ko aho amapoto agera mu ngo zabo ntacyo bazishyuza nk’ingurane kubera icyo abaturage bifuza ubuyobozi buhita bugishyira mu bikorwa.”
Uyu muyobozi yizeye ko iki kibazo gishobora gukemurwa mu ngengo y’imari y’uyu mwaka wa 2016/2017.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ni igikorwa cyabaye mu nama ngarukamwaka ya TWAS y’iminsi itatu yatangiye kuri uyu wa Mbere i Kigali, ihuje abahanga mu bya siyansi baturutse mu bihugu bisaga 52, ikaba ari ubwa kane ibereye muri Afurika yo munsi y’ubutayu bwa Sahara, nyuma ya Nigeria mu 1995, Senegal mu 1999 na Afurika y’epfo muri 2009.
Uyu mudali wa ’TWAS Medal Lectures’ Prof Gahutu yasangiye na Prof Daan Frenkel wo mu Bwongereza, na Dr. Samira Omar Asem wo muri Kuwait, watangiye gutangwa mu 1996, hashimirwa abafite ibyo bagezeho mu bushakashatsi, mu bihugu biri mu nzira y’amajyambere.
Prof. Gahutu yavuze ko byagaragaye ko mu bihugu byinshi abaturage bafite ikibazo cy’amaraso make, bigatuma barwaragurika n’abana ntibakure neza kandi bamwe ntibabashe kubona ibiribwa byose bakeneye.
Kuba nk’Abanyarwanda 80% barya ibishimbo kandi nibura umwe akarya garama 150 ku munsi, havutse igitekerezo ko kubona ibishyimbo by’indobanure byakemura ikibazo kurusha uko umuntu yakwiyemeza kujya yongera ubutare (Iron: yongera amaraso n’ibiyagize), mu byo barya, kuko bose batanabibona.
Mu gukorera hamwe n’abandi bashakashatsi, ngo babutangiye mu 2004 muri gahunda mpuzamahanga yo gukora ubushakashatsi mu by’imirire.
Ati “Aho ngaho rero dufatanyije n’ibindi bigo by’ubushakashatsi twagiye tugerageza kureba, ese bya bishyimbo by’indobanure bituruka ku kubangurira igishyimbo gifite intungamubiri nke ku gifite nyinshi, noneho hakaboneka igishyimbo cyagira akamaro kurushaho, ese niba bavuze ngo gifite akamaro, iyo ukigaburiye abantu koko biragaragara kogifite akamaro?”
Hamwe n’izindi mpuguke bafatanyije, ngo bakoze inyigo mu 2008, 2010, 2012, 2014 kugeza n’ubu, bakagenda bagaburira abantu ibishyimbo by’indobanure bakagereranya ibisanzwe bareba niba hari icyo byungura mu mubiri.
Abandi bashakashatsi ngo banyuzwe n’uko mu Rwanda byakozwe, abashinzwe gukwirakwiza ibihingwa no kongera umusaruro nabo batangira kubikora.
Prof Gahutu yakomeje ati “Ubu biriya bihingwa by’indobanure ubona, bituruka kuri izo nyigo tuba twakoze. Ni ukuvuga ko twe twagize uruhare mu kugerageza kubikora neza bigenda neza. Hari n’izindi nyigo twagiye dukora nko mu kurwanya malaria n’izindi ndwara.’’
Hakenewe ubushakashati buhindura imibereho y’abaturage
Prof Gahutu avuga ko uretse ubushakashatsi ku byerekeye imirire, hari n’ubukorwa ku zindi ndwara kuko nazo zigabanya amaraso n’ubushobozi mu mubiri, hakarebwa ibyagezweho mu kubonera abantu ubushobozi bwo kwivuza, ndetse “igikenewe ni ugukora ubushakashati butuma imibereho y’abantu igenda neza kurushaho”.
Yavuze ko icyo abashakashatsi baburaga mbere kigenda kiboneka, kubera ko kuba mu 1994 hari abashakashatsi n’abarimu bake, ariko ubu bakagenda biyongera, ndetse n’ubushobozi buke mu bikoresho ubu buragenda bubonerwa umuti.
Ati “Niyo mpamvu no muri za kaminuza zacu, zari zimaze kugira abantu bashobora kwishyira hamwe bafatanyije n’abandi hano mu gihugu cyacu, bagakora ubushakashatsi bwatuma babasha kubona umusaruro, kandi n’ibindi bikorwa bigashingira ku cyagaragaye y’uko gifite akamaro.’’
Muri ibyo bihembo kandi hahembwe benshi mu ngeri zirimo imibare, ubuvuzi, ubutabire n’ibindi, abahawe ibihembo bakaba barongerwagaho $ 15 000, bigahabwa abahanga bo mu bihugu bikiri mu nzira y’amajyambere, harimo igihembo gikuru, 2016 TWAS-Lenovo Prize cyegukanwe n’Umushinwa Zhao Dongyuan, wahawe igihembo na $100 000.
Muri iyi nama iteraniye i Kigali, u Rwanda ruzagaragaza intambwe yatewe mu myaka icumi ishize rutangije gahunda yo guteza imbere ubumenyi, ikoranabuhanga, ubushakashatsi no guhanga udushya byafashije mu guhindura ubuzima bw’abanyarwanda mu ngeri zitandukanye.
Mu biganiro by’abashakashatsi ku bumenyi bw’ikirere, hazavugwa ku bijyanye na telesikope ya mbere nini ku isi yiswe “Square Kilometre Array”, iteganywa gushyirwa muri Africa y’Epfo na Australia.
TWAS yashinzwe mu 1983, ifite intego yo gushyigikira iterambere rirambye binyuze mu bushakashatsi, uburezi, ingamba ngenderwaho na dipolomasi, binyuze mu gufasha urubyiruko rw’abahanga mu by’ubumenyi no gusangira ubunararibonye mu gukemura ibibazo bikomeye ibihugu biri mu nzira y’amajyambere bihura nabyo.


text:
umukobwa umwe yashatse kumenya uburyo umukunzi we yakitwara aramutse agiye atamubwiye, nuko yiyemeza kwandika ibaruwa ivuga it "mubyukuri ndagiye kuko sinkibasha kubana nawe, nabonye undi muntu wanyitaho, ntiwigere umpamagara cyangwa ngo unshakishe, urabeho" nuko amaze kurwandika arushyira kumeza yihisha munsi yigtanda, arindira ko cherie aza,
umusore ahageze afata rwarupapuro ararusoma, amaze kurusoma atangira kuvigiriza abyina nkuwishimye, umukobwa ubgo ari kumva,
umuhungu afata telephone ahamagara umuntu, amubwira aya magambo agira ati
"itegure dusohoke, ryashyano ryumukobwa narikize ryijyanye, ambara vuba ndaje tugende" nyuma yibyo ashyira telephone mumufuka arsohoka, nuko umukobwa ava munsi yuburiri namarira, agira atya abona agapapuro kandi kumeza, arakabumbura ngo asome nagahinda kose, ngibi ibyari byanditseho
"amaguru yawe nayabonaga, mbabarira uve muri iyo mikino uteke, ngiye kugura umugati"
ibaze ari wowe uwo mukobwa wakora iki
umukobwa umwe yashatse kumenya uburyo umukunzi we yakitwara aramutse agiye atamubwiye
umukobwa umwe yashatse kumenya uburyo umukunzi we yakitwara aramutse agiye atamubwiye, nuko yiyemeza kwandika ibaruwa ivuga it "mubyukuri ndagiye kuko sinkibasha kubana nawe, nabonye undi muntu wanyitaho, ntiwigere umpamagara cyangwa ngo unshakishe, urabeho" nuko amaze kurwandika arushyira kumeza yihisha munsi yigtanda, arindira ko cherie aza,


text:
Regy Banks na Gohongayire hari aho bagera muri iyi ndirimbo ‘Christmas Time’ bagahamagarira abantu kuramya Yesu Kristo bakamuha amaturo. Aline Gahongayire hari aho agera akaririmba ko Yesu Kristo akwiriye guhimbazwa , abantu bakishimira ko yabavukiye. Regy Banks yatangaje ko yakoze iyi ndirimbo mu rwego rwo kwifatanya n’abanyarwanda bose by’umwihariko abakristo mu kwizihiza Noheli.
Regy Banks na Aline Gahongayire mu ndirimbo nshya bise ‘Christmas Time’
Regy Banks akaba aherutse gutaramana n’abana mu gitaramo cya Noheli ‘Christmas Kids Festival’ cyabereye ku Kicukiro kuwa 18 Ukuboza 2016 kikaba cyari cyateguwe na Spiderman Game Centre. Kuri uyu wa 25 Ukuboza 2016 Regy Banks usanzwe akora umuziki wo kuramya no guhimbaza Imana, yavuze kandi ko yiteguye kuririmba mu gitaramo cya Riderman kizabera i Remera kuri Petit Stade ubwo Riderman azaba amurika album ye nshya yise ‘Ukuri’.
Legy Banks ategerejwe gushimisha abantu benshi bazitabira igitaramo cyo kumurika iyi Album ya Riderman


text:
Abashumba nk’uko Imana ishaka (Yeremiya 3 : 15)
Kubera iki ririya sezerano ryaje?
Dawidi amaze gusimburwa n’umuhungu we Salomon , ntabwo Salomon yabyitwayemo neza kubera gushaka abagore benshi bituma Imana imubwira ko azasoza igihe cye ariko nyuma ubwami bukazacikamo kabiri.
Salomon amaze gutanga ubwami bwacitsemo kabiri , amajyepfo hayoborwa n’umuhungu we witwa Rehoboam ayobora icyo bise ubwami bwa Yuda bugizwe n’inzu 2: Inzu ya yuda ni ya Benyamini. Capital yari Jerusalem.
Amajyaruguru hayobora uwari umugaba w’ingabo za salomon witwa Jeroboam , ubu bwami bwari bugizwe n’inzu icumi bwitwa ubwami bwa Israel cg Ephraim , capital yitwa Samaria.
Nyuma gato ubwami bwa Israel bwo mu Majyaruguru, Imana ibatanga mu maboko y’umwami wa Asiria , uwo mwami afata abakobwa ba Ephraim abashyingira abanyamahanga , arongera afata abakobwa babo abashyingira abisirayeli , nibwo umuhanuzi hoseya yahanuye ati " Ephraim yivanze n’andi moko , Ephraim ni umutsima udahinduye, yameze imvi zibitarutaru".
Muri icyo kibazo nibwo ubwami bwa yuda bwabanennye murabyibuka ko Yesu yasanze icyo kibazo... Yahana ch 4, " ko uri umuyuda nkaba umusamariya".
Muri icyo gihe nibwo Jeremiah yahanuye ahumuriza ubwoko ati " muhumure Imana izongera itange abashumba bubaha Imana , bafite ubwenge bw’Imana"...
Inyigisho zizakomeza.
Thanks


text:
Abantu benshi ntibanyurwa nuko Imana yabaremye cyangwa n’ibyo Imana yabahaye ahubwo usanga baba bifuza kumera nk’abandi cyangwa kubarusha.
Ariko reka twisangirire ubu buhamya: umunsi umwe umukobwa yari muri bisi (imodoka rusange), maze abona umukobwa mugenzi ufite umusatsi mwiza cyane,yumva agize ishyari ko we ntawo afite yifuza kumera nkawe. Ariko mu kanya gato wa mukobwa ufite umusatsi mwiza arahaguruka ngo ave muri ya modoka maze uwifuzaga kumera nkawe arumirwa; kuko yasanze ntakirenge agira ahubwo agendera ku mbago. Abantu ntibapfa kwemera batabonye, abonye ibyo nibwo yibutse gushima Imana ati "Mana ndagushimira ko wampaye ibirenge byombi wangabiye isi."
Yarakomeje agiye kugura ibintu, yakirwa n’ umugabo utagira uko asa, imiterere ye yari myiza pe kandi yari afite ikinyabupfura gihagije, maze umukobwa yibwira ko ntawundi akwiye gukorana nawe keretse uwo musore. Aramwegera aramubwira ati "bitewe nuko nakubonye imiterere yawe, ikinyabupfura n’ibindi byiza bikuranga ndifuza ko twakorana", uwo musore arahindukira aramubwira ati "Nyakubahwa murakoze"; umugore biramuyobera ariko arebye neza asanga wa musore afite ubumuga bwo kutabona. Umugore niko guterura ati "Mana mbabarira kubwo kutanyurwa kandi ndagushimira ko mfite amaso abiri, nta gushidikanya isi ni iyanjye".
Yavuye aho arakomeza; ageze imbere abona abana bakina ku muhanda hari na mugenzi wabo utarimo gukina nabo ndetse asa n’aho rwose atazi icyo yakora. Umukobwa aramwegera aramubaza ati "kuki utari gukina n’abandi bana?" umwana akomeza kwirebera imbere ntiyagira icyo amusubiza. Nyuma umukobwa aza kumenya ko wa mwana afite ubumuga bwo kutumva. Niko gushima Imana ati "ushimwe ko mfite amatwi kandi numva".
Uwo mukobwa yakomeje gushima Imana avuga ati "Mana mbabarira ko najyaga mbabazwa nuko ndi, nkahora nifuza kuba undi aho kuba njye uko wandemye, mfite amatwi yumva sinkwiye kwiganyira, mfite amaguru nzabasha kujya aho nshaka, mfite amaso abona mbasha kureba nkabona; Rwose wampaye umugisha Mana ubishimirwe kandi umbabarire kwifuza kuba undi utarijye uko wandemye!"
Abantu benshi bameze nk’uwo mukobwa ntibanyurwa nuko bari; nyamara Bibiliya itubwira ko ntagitungura Imana. Burya irakuzi, kandi izi n’impamvu umeze gutyo. Kuko ibasha kugutegurira umugisha bitewe nuko witwaye mu buzima yaguhaye.


text:
Ubusanzwe mbere y’uko umuntu aba umukristo arabanza akaba umuntu. Uyu muntu niwe Imana yaremye, ariko aza kuyicumuraho bimutandukanya nayo. Imana ntiyashimye ko umuntu abaho akomeza gutandukana nayo ahubwo yatanze umwanya wayo w’ikinege kugira ngo umuntu wese umwizera, ye kurimbuka ahubwo ahabwe ubugingo buhoraho.
None umukristo akwiye kubaho ubuhe buzima?
Umukristo akwiye kubaho ubuzima bwo kwizera, cyane n’ubundi muri Kristo Yesu twinjizwamo no kwizera, kandi ni nako twabasha kubivamo. Bibiliya ubwayo iravuga ngo ‘’ Biragaragara yuko ari nta muntu utsindishirizwa n’amategeko imbere y’Imana, kuko ukiranuka azabeshwaho no kwizera.’’ Abagalatiya 3:11
Mu gitabo cy’Abaroma, igice cya 1, Pawulo aravuga ubutumwa bwiza ni imbaraga ihesha uwizera wese gukizwa.
Ubuzima bw’umukristo kandi busaba kutirebaho, ukibona nk’uwapfuye kuri bimwe hagasigara Yesu wenyine, kuko gukiranuka ni uguhinduka umuntu agasa na Yesu. Pawulo yigeze yandika aravuga ngo ‘’Nabambanywe na Kristo ariko ndiho, nyamara si jye uriho, ahubwo ni Kristo uriho muri jye. Ibyo nkora byose nkiriho mu mubiri, mbikoreshwa no kwizera Umwana w’Imana wankunze akanyitangira.’’ Abagalatiya 2:20
Kubambanwa na Kristo bivuze mu yandi magambo ko umuntu wacu wa kamere yamanitswe ku musaraba agahinduka mushya muri Kristo Yesu. Bibiliya iravuga ngo iyo umuntu ari muri Kristo Yesu aba abaye icyaremwe gishya, ibya kera biba bishize, bigahinduka bishya, 2 Abakorinto 5:17.
Ni ukubamba imigambi yacu, ibyifuzo byacu, amateka yacu, ibyo twibwira byose, uko twabagaho byose tukemerera Kristo akatuguranira, kandi muri Kristo Yesu harimo imbaraga zibashisha umuntu guhinduka muri ubu buryo.
Ubuzima bw’umukristo bumusaba gusenga iteka, bumusaba kwihangana bihoraho.
Ubukristo bukwiye kuba ubuzima bugaragara umuntu agenda, yambaye, arya, anywa, yicaye, ahaguruka, akora akazi gasanzwe, avuga, mbese ugakora byose kubwa Kristo.
‘’Namwe iyo murya cyangwa munywa cyangwa mukora ikindi kintu cyose, mujye mukorera byose guhimbaza Imana.’’ 1 Abakorinto 10:31 Imana iguhe umugisha. Amen.


text:
ven.
03
juin
2011
ISOMO RYA MBERE
Igitabo cy’Ibyakozwe n’Intumwa (Intu 22, 30; 23, 6-11)
Pawulo bari bamufatiye mu Ngoro y’Imana i Yeruzalemu ; nuko 22,30bukeye bw’uwo munsi, umugaba w’ingabo ashaka kumenya neza icyo Abayahudi barega Pawulo, aramubohora, hanyuma ategeka ko abatware b’abaherezabitambo n’Inama nkuru yose baterana, azana Pawulo amuhagarika imbere yabo. 23,6Pawulo ngo amenye ko iryo koraniro rigizwe n’igice kimwe cy’Abasaduseyi, n’ikindi cy’ Abafarizayi, avuga aranguruye imbere y’Inama nkuru ati « Bavandimwe, ndi Umufarizayi, nkaba umwana w’Abafarizayi. Icyatumye nshyirwa mu rubanza, ndazira ko niringira izuka ry’abapfuye. » 7Ngo amare kuvuga ibyo havuka amakimbirane mu Bafarizayi n’Abasaduseyi, ikoraniro risubiranamo. 8Koko rero Abasaduseyi bavugaga ko nta zuka, nta mumalayika, nta na roho bibaho, naho Abafarizayi bakemera ko bibaho. 9Haba urusaku rwinshi, bituma bamwe mu bigishamategeko bo mu gice cy’Abafarizayi bahaguruka, barwana ishyaka bikomeye bagira bati « Nta kibi tubona kuri uyu muntu. Mbese none roho yaba yaravuganye na we, cyangwa se umumalayika ?» 10Kubera ko amakimbirane yarushagaho gukomera, umugaba w’ingabo atinya ko bari butanyaguze Pawulo, ni ko gutegeka abasirikare ngo bamanuke bamuvane hagati yabo, bamusubize mu kigo cyabo. 11Mu ijoro rikurikiyeho, Nyagasani abonekera Pawulo aramubwira ati «Komera ! Uko wambereye umugabo i Yeruzalemu, ni ko ugomba no kuzambera umugabo n’i Roma. »
ZABURI (Zab 16 (15), 1-2a. 5, 7-8, 9-10, 2b.11)
Inyik/Mana yanjye, unyiragirire kuko ari wowe buhungiro bwanjye.
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti « Ni wowe Mutegetsi wanjye !
Uhoraho, wowe munani wanjye n’umugabane wanjye,
Uko nzamera m wowe ukuzi !»
Ndashimira Uhoraho ungira inama,
ndetse na nijoro umutima wanjye urabinyibutsa.
Uhoraho mpora muzirikana ubudahwema,
ubwo andi iruhande, sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze ;
kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Nta mahirwe yandi nagira atari wowe !
Uzamenyesha inzira y’ubugingo;
hafi yawe ni ho haba umunezero usendereye,
hafi yawe ni ho haba umudabagiro udashira.
IBANGONDIRIMBO RIBANZIRIZA IVANJILI (1 Yh 4, 16)
Alleluya Alleluya.
Imana ni urukundo,
Niduhorana urukundo, tuzaguma mu Mana.
Alleluya.
IVANJILI
+ Yohani (Yh 17, 20-26)
Muri icyo gihe, Yezu agiye kuva kuri iyi si ngo asange Se, yubura amaso ayerekeza ku ijuru, maze asenga agira ati 20« Si bo bonyine nsabira, ahubwo ndasabira n’abazanyemera babikesha ijambo ryabo, 21kugira ngo bose babe umwe. Nk’uko wowe, Dawe, uri muri jye, nanjye nkaba muri wowe, ndasaba ko na bo bunga ubumwe muri twe, kugira ngo isi yemere ko ari Wowe wantumye. 22Kandi ikuzo wampaye, nanjye nararibahaye, kugira ngo babe umwe nk’uko natwe turi umwe; 23mbe muri bo, nawe ube muri jye, kugira ngo bagere ku bumwe bushyitse maze isi imenye, ko wantumye, kandi ko wabakunze nk’uko wankunze. 24Dawe, ndashaka ko aho ndi, abo wampaye na bo tuhabana, kugira ngo babone ikuzo ryanjye wampaye, kuko wankunze isi itararemwa. 25Dawe w’intungane, isi ntiyakumenye ariko jye narakumenye, n’aba kandi bamenye ko ari wowe wantumye. 26Nabamenyesheje izina ryawe kandi nzakomeza kuribamenyesha, kugira ngo urukundo wankunze rubabemo, nanjye kandi mbabemo. »


text:
sam.
09
juil.
2011
ISOMO RYA MBERE
Igitabo cy’Iyimukamisiri (Iyim 2, 1-15a)
Muri iyo minsi, 1hariho umugabo wo mu nzu ya Levi, ajya kurongora umukobwa wo kwa Levi. 2Uwo mugore arasama, abyara umuhungu. Abonye ko ari mwiza, aramuhisha bimara amezi atatu. 3Kubera ko yari atagishoboye gukomeza kumuhishahisha, amubohera agatebo k’urufunzo, agahomesha ubujeni n’amakakama, aryamishamo umwana, maze amurambika mu rufunzo ku nkombe y’uruzi. 4Mushiki w’umwana yicara ahitaruye ngo arebe icyaza kumugwirira.
5Nuko rero umukobwa wa Farawo amanuka ku Ruzi ajya koga, naho abaja be bagendagendaga ku nkombe y’Uruzi. Ngo arabukwe ka gatebo mu rufunzo, yohereza umuja we aragaterura. 6Ngo agapfundure abonamo akana k’agahungu kariraga. Nuko agira impuhwe aravuga ati « Ni umwana w’Abahebureyi we !» 7Ubwo mushiki w’umwana abwira umukobwa wa Farawo ati «Mbese urashaka ko njya kugushakira umurezi mu bagore b’Abahebureyi, kugira ngo akonkereze uyu mwana ?» 8Umukobwa wa Farawo aramusubiza ati « Ngaho genda. » Nuko umukobwa ajya gushaka nyina w’umwana. 9Umukobwa wa Farawo aramubwira ati « Jyana uyu mwana umunyonkereze, nzaguhemba.» Umugore atwara umwana, maze akajya amwonsa. 10Amaze gukura amuzanira umukobwa wa Farawo, nuko amugira umwana we, ati «Mwise Musa, kuko namukuye mu mazi.»
11Muri icyo gihe, Musa amaze kuba mukuru, ajya gusura bene wabo, Nuko yibonera ubwe imirimo y’agahato yari ibashikamiye, ndetse n’Umunyamisiri wakubitaga Umuhebureyi wo mu bavandimwe be. 12Areba hirya areba hino, maze asanze nta muntu umubona agira wa Munyamisiri amutsinda haho, amutaba mu musenyi. 13Bukeye yongera gusohoka, abona Abahebureyi babiri barwanaga. Abwira uwarenganyaga undi ati « Ni iki gituma ukubita mugenzi wawe ? » 14Uwo muntu aramusubiza ati « Ni nde wakugize umutware n’umucamanza wacu ? Mbese uribwira ko wanyica nk’uko wishe wa Munyamisiri ? » Musa agira ubwoba aribwira ati « Nta kabuza, byaramenyekanye ! » 15aFarawo ngo abimenye ashaka kwica Musa. Ariko Musa ahita ahunga Farawo, acikira mu gihugu cya Madiyani.
ZABURI (Zab 69 (68), 3, 14, 30-31, 33-34)
Inyik/ Mwebwe abiyoroshya mushakashaka Imana, murakagwira !
Ndarigita mu isayo, simfite aho nashinga ikirenge ;
nazikamye mu kizenga, n’umuvumba urampururana.
Ubu rero Uhoraho, wumve isengesho ryanjye ;
igihe cyo kuntabara kirageze.
Mana, Nyir’ubuntu budashira,
undengere kuko ari wowe nkesha agakiza.
Naho jyewe w’ingorwa n’umubabare,
ubuvunyi bwawe Mana, buranyunamure!
Ubwo nzaririmbe izina ryawe,
kandi ndyamamaze mu bisingizo.
Abiyoroshya nibabibona bazishima bati
« Mwebwe abashakashaka Imana, murakagwira !»
Kuko Uhoraho yumva abatishoboye,
ntatererane abe bari ku ngoyi.
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 11, 20-24)
Muri icyo gihe, 20Yezu atangira gutonganya imigi yabonye ibitangaza bye byinshi ikarenga ntiyihane, avuga ati 21« lyimbire Korazini ! Iyimbire Betsayida ! Kuko ibitangaza byabakorewemo, iyo bikorerwa muri Tiri no muri Sidoni, baba barisubiyeho kuva kera bakambara ibigunira, bakisiga ivu. 22Ni cyo gituma mbibabwiye : ku munsi w’urubanza muzahanwa kurusha Tiri na Sidoni. 23Naho wowe Kafarinawumu, ubona ko uzakuzwa kugera mu bicu ? Uzarohwa mu kuzimu. Kuko ibitangaza byagukorewemo, iyo bikorerwa muri Sodoma, iba ikiriho n’ubu. 24Ni cyo gituma ku munsi w’urubanza, uzahanwa kurusha igihugu cya Sodoma. »


text:
Minisitiri uwacu Julienne yabisabiye mu nama nyunguranabitekerezo yahuje ubuyobozi bwa Minisiteri y’Umuco na Siporo, ibigo biyishamikiyeho ndetse n’ inzobere mu muco Nyarwanda zitandukanye, yabaye kuri uyu wa 2 Kanama 2016.
Ni inama yari igamije kurebera hamwe uburyo u Rwanda rwagera ku iterambere rishingiye ku Muco Nyarwanda kuko, bwo ryaramba.
Yagize ati” Ibitekerezo byanyu nk’inzobere ndetse n’inararibonye mu muco, ni byo bizafasha u Rwanda kugera ku iterambere rishingiye ku muco, kuko iridashingiye ku muco ntiriramba”.
Yabasabye kandi ko inama nyubahirizategeko ku muco Nyarwanda, zazajya zinitabirwa n’urubyiruko akenshi rukunze gufatwa nk’abica umuco.
Yanasaba izo nzobere ko ibitekerezo byimakaza umuco bitazajya bitangwa gusa mu nama nyunguranabitekereza, ahubwo bazajya bahora babitanga kugira ngo umuco ukomeze kwimakazwa impande zose.
Minisitiri Uwacu yasabye kandi abanyamadini kugira uruhare mu kwimakaza umuco ndetse n’ururimi rw’Ikinyarwanda mu madini yabo, kuko akenshi bikunzwe kugaragara ko mu banyamadini harimo abantu benshi bica ururimi ku bushake.
Yanakebuye bamwe mu banyamakuru bica ururimi bakanaruvangavanga, abibutsa ko abanyamakuru, nk’abantu abantu bafata nk’abarimu ba benshi, bakwiye kwikosora kugira ngo badakomeza kuyobya Abanyarwanda.
Imwe mu myanzuro igamije kwimakaza umuco, yatanzwe n’izi nararibonye, yagarukaga cyane mu kugaragaza ko Abanyarwanda bagomba kumenya ko bafite urugamba rwo kwimakaza umuco, bagafatira hamwe imigambi ikarishye yo kurutsinda.
Brig Gen Bayingana Emmanuel, Umuyobozi Wungirije w’Itorero ry’Igihugu, yagize ati ”Tugomba kumenya ko dufite urugamba rwo gusigadira umuco, tukamenya uwo turwana na we, tukamenya imbaraga ndetse n’intwaro afite, tukanamenya uko natwe dutegura izacu kugira ngo urwo rugamba tuzarutsinde.’’
Yasabye ko mu bigo bitandukanye na za minisiteri bashyiraho gahunda y’ibyivugo , buri minisiteri ikagira icyivugo kijyanye n’imirimo ishinzwe, bikazafasha mu gukomeza gushingira ku muco mu mvugo no mu ngiro, aho kwigana iby’abandi.
Inzobere zari zitabiriye iyi nama mu myanzuro zavuze ko hakwiye kwimakaza umuco w’ubupfura mu Banyarwanda kuko ubupfura bubumbatiye indangagaciro zose zo gukunda igihugu no kugikorera.
Iyi nama yabaye ku munsi wa kabiri w’Iserukiramuco rya FESPAD riri kubera mu Rwanda, ku nshuro ya cyenda, rikazasorezwa mu Karere ka Nyanza ku wa kane tariki ya 4 Kanama 2016, bucya hizihirizwe Umunsi Mukuru w’Umuganura.


text:
Imuka uve mu buzima bw’ikinyoma ubone amahoro !
Ubuzima bw’ikinyoma ni ubuzima
bubayemo abantu batari bake hano ku isi, akenshi bagiye babwinjiramo
bitewe n’imibereho itari myiza bagiye banyuramo, kubwo gushaka kuramuka
bigatuma bashaka inzira zinyuze mu kinyoma, bityo bakabona ubuzima
bwicuma.
N’ubwo bimeze gutya ndetse bikaba bimaze gusa nk’umuco birakwiye ko
wowe utuye muri ubu buzima wimuka ukava mu buzima umaze mo igihe
bw’ikinyoma, kugira ngo noneho ugire ubuzima buhiriwe kandi bumurikiwe
n’umucyo w’Imana.
Bibiliya Ijambo ry’Imana ritubwira abavandimwe babari Yakobo na Esawu
bavuka mu muryango wa Isaka mwene Aburahamu, bakaba baravutse ari
impanga ariko Esawu akaba ari we wagombaga guhabwa ubutware kuko ariwe
wavuye munda mbere nk’uko byakorwaga mu mico y’abisirayeli ( Itangiriro
27,28 ), nyamara byaje kugaragara ko mu gukura kwabo uyu Yakobo yaje
guhuguza mukuru we umugisha bivuye mu kubeshya cyangwa se buriganya
yagize nyuma yo kugambana na nyina umubyara ariwe Rebeka ngo yiyoberanye
yigire nka mukuru we abone uko ahabwa umugisha, kandi koko biza gukunda
bashyirwa bariganije Esawu umugisha we ndetse na se Isaka ntiyarabukwa
arawutanga..
Ubu buzima bw’ikinyoma akenshi bukunze no kubaho no muri twe ,aho
uzasanga abantu bagira amayeri atandukanye yo kubona indonke zinyuze mu
kinyoma, ugasanga barishimira gukira cyangwa kuzamuka mu ntera biciye mu
buriganya butari bumwe, aha twatanga ingero :
· Mu bucuruzi ( abahindura iminzani, abacuruza ibyarangije igihe, ababeshya ayo baranguriyeho igicuruzwa, ...)
· Mu mashuri ( abatsinda binyuze mu kwiba amanota, bakopera, ....)
· Kujya mu mahanga ( ababona impapuro z’inzira babeshya ko bahunze, ...)
· Mu butunzi ( abahimba impapuro zitandukanye n’ibindi……)
· Mu nsengero ( abihimbira ubuhamya butabayeho……)
Bavandimwe nshuti ni byiza kubaho neza ndetse no gutunga ni byiza
ariko Yesu niwe wabajije ngo “byakumarira iki utunze iby’isi byose ariko
ukazamburwa ubugingo buhoraho ?”
Uyu Yakobo twavuze yabaye mu gihe cy’uburiganya imyaka myinshi
nyamara ntiyigeze ahirwa na gato, nta mahoro yewe nta n’ubukire kuko
bibiriya iravuga ngo “Nta mahoro y’umunyabyaha” ariko icyamutabaye amaze
kugira agahinda k’ibyo yakoze yaje noneho gusaba umugisha uvuye ku mana
utari uwo yariganije niko gukiranya malayika maze bimuviramo imyungu yo
guhindurirwa izina, Ntiyabaye akitwa Yakobo ahubwo yiswe Isirayeli (
itangiriro 32:23-33) aherako Yiyunga n’umuvandimwe we Esawu bari
baranganye urunuka.
Nawe kuri uyu munsi ibuka ko hashize igihe kitari gito ubayeho mu
buzima bw’ikinyoma, urya ukaryama mu byavuye mu kinyoma, urangije kwiga
ku kinyoma,ubaye munzu ndetse ugenda mu modoka kubw’ikinyoma, ariko
haracyari ibyiringira n’ubwo uyu munsi imbere y’Imana witwa umuriganya
ariko utere intambwe wegere Yesu arakubabarira, kuko Naho ibyaha byacu
byatukura Imana ibasha kubyeza bigasa na shelegi ndetse nk’ubwoya
bw’intama bwera ( Yesaya 1:18),
Hindukira uve mu buzima bw’ikinyoma ubone amahoro adashira aruta ayo
ab’isi batanga ikigeretse kuri ibyo uzahabwa ubugingo buhoraho wibanire
n’Imana...
Ernest Rutagungira


text:
Sobanukirwa neza n’ ubutware bwa Yesu! Pastor Desire
“Nahawe
ubutware bwose mw’ ijuru no mu isi” (Matayo 28:18)
Abahanuzi bose
beretswe Yesu mbere y’ uko avuka bose bavuga ubutware bwe ariko bigeze kuri
Yesaya (9:5-6), aravuga ngo duhawe umwana w’ umuhungu, ubutware buzaba ku bitugu
bye, azitwa igitangaza, umujyanama, Imana ikomeye, Data wa twese Uhoraho,
umwami w’ amahoro….
Umuhanuzi wa
nyuma Yohana we yaravuze ngo njye sinkwiye no gupfundura udushumi tw’ inkweto
ze; agiye kuvuka Imana yabyeretse abanyabwenge bava ku mpera y’isi baza gushaka
aho yavukiye. Umunsi inyenyeri zacu zatse, abami bazava ku mpera y’isi
badushaka.
Yesu yahawe ubutware bwose:
1.Mu Butabire (Chimie):
Yahinduye amazi divayi kandi Yesu yigeze gutanga inyigisho kuri divayi ko nta wafata
vino nshya ngo ayishyire mu bibindi bishaje, yasobanuye ko byameneka akayihomba.
Ibyo bibindi bishake ni imitima ya kamere itarahinduka. Niba ushaka kuzura
imbaraga z’ Imana, hinduka mushya. Ibihe tugiye kwinjiramo si buri wese uzapfa
kubihagararamo niba tudahindutse ngo twuzure imbaraga z’ Imana. Benshi
biyitirira ububyutse buzaza ariko hari abantu Imana iri gutegura bazabukoramo
umurimo abo bahinduka bashya uko bukeye.
2.Mu binyabuzima
(Biologie): Yesu yavutse bidasabye guhura k’ umugabo n’umugore. Maria yabwiwe
ngo Umwuka w’ Imana azagukingiriza niyo mpamvu umwana azavuka azitwa umwana w’
ishobora byose. N’ ubu abana baravuka. Iyo ikubwiye ngo ngukoreye igitangaza
utangira kuvuga ngo nta mugabo, nta nzira ndeba, sinize menshi, ndi impfubyi,
nta bakomeye tuziranye, nta bushobozi bw’ amafaranga mfite ariko nemera ko
Imana ishobora kurema ikintu igikuye mu busa kikabaho; n’ imibereho yawe
izayirema ubeho ku bw’ izina rye ryera.
3. Mu bugenge (Phyisique):
Yahinduye icyo bita la loi de la pesenteur kuko yarazamutse aragenda agumayo
kandi iyo utereye ikintu hejuru kiragaruka. Kuva icyo gihe inzira ni nyabagendwa,
tuzajya mu ijuru (Abafiripi 3:20-21) twebweho iwacu ni mu ijuru kandi impanda
izavuga abera bazamuke, kandi itorero rizava mu isi ntabwo rizatangirwa na
pesenteur.
4.Mu bukungu (Economie):
Yagaburiye abantu barenga ibihumbi 5000 ifi 2 n’ imigati 5 aba akemuye
ikibazo cy’ ubwiyongere bw’a baturage kandi mu nyigisho ze yari yarigishije ngo
ntimukiganyire ngo tuzarya iki tuzambara iki? Kuko so wo mu ijuru azi ibyo
mukena byose. Yashatse kukugaburira ntabura inzira anyuramo, erega ntabwo
abantu benshi batunzwe n’ imishahara batunzwe n’ umugisha w’ Imana kuko bike
ubona Imana idashyizemo umugisha wayo wakumirwa ariko ubona ukwezi gushize
hagashimwa Imana.
5.Mu mateka (Histoire):
Niwe tangiriro kandi niwe uzasoza ni Alufa na Omega n’ ubwo wagize amateka
avangavanze humura niwe uhindura amateka.
6.Mu miyoborere
(Gouvernance) : Niwe Mwami w’ amahoro. Isi ishora amafaranga menshi ngo
izane amahoro ariko Yesu we afata ibyihebe nta mbunda akoresheje ku bw’ ijambo
rye gusa bagakizwa.
7. Mu iyobokamana
(Religion) : Nta wujya kwa Data atamujyanye niwe nzira n’ ukuri n’
ubugingo, kandi nta rindi zina twahawe munsi y’ ijuru ryo gukirizwamo uretse
irya Kristo Yesu.
Ubwo butware
yabuduhaye ngo tubukoreshe ariko ntabwo tuzi agaciro kabwo : Umusambi
umenye agaciro ufite muri Leta ya Uganda wahita ujya muri Hotel leta ikishyura
ariko kuko utazi agaciro bawuha wirira iminyorogota ukibera mu gishanga
ukanyurwa. Ingagi imenye agaciro tuyiha mu Rwanda n’ ibyo yinjiza uko bingana yahita
iva mu birunga hakonje ikaza kuba muri SERENA Hotel kandi leta yayishyurira
ariko kuko itazi agaciro kayo iba mu mbeho ikarya ibyatsi ikanyurwa. Igihe
tuzamenyera agaciro dufite muri Kristo Yesu, imibereho yacu izatangira
guhinduka kuko twamenye abo turi bo.
Iyo uvuze mu
izina rya Yesu uba uvuze kamere ya Yesu, imbaraga ze, ubutware bwe, kandi
yatwemereye gusinya PO (Par Ordre ya Yesu) abadayimoni barahunga, indwara
zirakira, ibirema birahaguruka, imigisha iraza. Iyo turangiza isengesho tuvuga
ngo mu izina rya Yesu twizera ko muri iryo zina bikoreka.
Ariko kugira ngo
ukoreshe ubwo butware ni uko ugira umutima nk’ uwari muri Kristo Yesu, bitari ibyo,
Satani azagusuzugurana izina rifite ubutware witirirwa niyo mpamvu dukora
ibyaha kandi twitwa abana b’ Imana ni uko Satani adutera akadutsinda kuko
tutahaye agaciro izina rya Yesu.
Hari umuntu
bahaye sheki y’ amafaranga menshi ariko atinya kwijira muri banki arayikenana,
irinda ita agaciro kuko yatinye kwinjira. Niko tumeze muri Kristo byose
birahari ariko Satani arabidusuzugurana kuko twishwe no kutamenya ubutware
bwacu.
Igitera umupolisi
guhagarika ikamyo ikamwumvira ni umwenda yahawe na leta n’ ubutware yahawe. Igihe
cyose atambaye ubwo butware akazihagarika zamugonga cyangwa bagatekereza ko ari
umusazi.
Yesu yaravuze
ngo mbahaye ubutware muzarya icyica ntikigire icyo kibatwara na hato kandi
muzakandagira inzoka, muramburire ibiganza ku barwayi bakire (Mariko 16:15-18).
Iyo urebye, aho
kugirango abe aritwe tugira ubutware ku byo Imana yaremye ahubwo nibyo
bidufiteho ubutware ariko siwo mugambi w’ Imana yari yaraturemeye gutegeka
byose.
Saba Imana
ubutware ku mafaranga, ku butunzi, ku nyanja, ku kirere; ni cyo kizatuma
tubitunga bitadutegeka ahubwo tubitegeka.
Abahawe ubwo
butware bwo mu mwuka bazimije umuriro waka, baziba iminwa y’ intare, bihanganiye
byose none abakristo b’ ubu bagushwa ni uko babavuze gusa.
Hari abandi bahawe
ubutware babukoresha nabi: Abayobozi b’amatorero, abagabo mu ngo zabo n’ abakoresha
batandukanye. Imana ikaguha ubutware ukabukoresha nabi ku bo uyoboye Imana
izabikubaza. Umuntu akaba afite ukuboko ko gusinya ariko impapuro zikamara
icyumweru imbere ye. Gerageza gukiranuka Imana izaguha umugisha.
Hari ababwigeze
nabo barabutakaza. Esawu yabugurishije ibishyimbo gusa, Samusoni yabusize
kwa Delila, Vashiti yasuzuguye umwami arabwamburwa, ntiyari azi ko
Esiteri yubaha ari kurerwa. Ubundi uwo mwanya urimo hari abawujyamo bakabikora
neza ukwiye kumenya ubuntu wagiriwe kugirango ube uri aho uri.
Ubundi Imana
iguhaye imigisha wayimaza iki, ko n’ iyo ufite bikugoye kuyikiranukamo? Tangira
wubahe Imana muri ibyo ufite, uzishimira ibindi byinshi bizaza. Ujye wibaza ngo
ibi mfite bimaze iki mu bwami bw’ Imana? Imana iguhe umugisha ko usobanukiwe
ubutware ufite n’ icyo ugomba kubukoresha, amen!
Pastor Desire Habyarimana


text:
Miss Kwizera agiye kumurika igitabo yandikiye abana bato
Miss Kwizera Peace, igisonga cya mbere cya Nyampinga 2016, agiye kumurika igitabo yanditse gikangurira abana gusoma no gukunda umurimo bakiri bato.
Kuri iki cyumweru tariki 28 Kanama 2016, yatangarije Kigali Today ko icyo gitabo cyanditse mu Cyongereza, kigizwe n’impapuro 32, yacyanditse afatanyije n’abandi bantu banyuranye. Avuga ko ubutumwa bukubiyemo ari ubufasha abana gufata uwo muco wo kwandika no gusoma ibitabo.
Yagize ati “Ni igitabo gikubiyemo abantu bageze kuri byinshi ba hano mu Rwanda atari abo hanze.
Twifashishije abo mu Rwanda kubera ko naho barahari, ntabwo dukeneye kujya hanze gushaka ba Bill Gates, cyangwa umuyobozi mwiza, cyangwa umuntu ukora imideli mwiza kuko turabafite hano.”
Miss Peace avuga ko uyu mushinga uzakomeza kuko hazaza n’ibindi bice, kuko bitewe n’uko Abanyarwanda bazamushyigikira azandika n’ibindi bitabo bikurikiyeho.
Ati “Nashyizemo imirimo 10 yonyine, kandi hari imirimo irenga n’ijana. Hari ibintu byinshi tugomba kugeza kubanyarwanda kandi nibwo tugitangira. Nifuza ko twazanacyandika mu kinyarwanda, hakazagera n’ubwo tugitangira ubuntu nibabidufashamo.”
Mu mishinga afite, harimo na gahunda yo kugendana n’abo bantu bakomeye bagaragara muri iki gitabo bagenda hirya no hino mu bigo by’amashuri, gushishikariza abana gukura bakunda banashyira imbaraga mubyo bifuza kugeraho.
Igikorwa cyo kumurika iki gitabo yise “Oh Rwandan Child” kizaba tariki 30 Nzeri 2016 mu Isomero Rikuru rya Kigali (Kigali Public Library).
Avga ko bamwe mu bo yanditse muri iki gitabo nabo bazaba bahari, kugira ngo baganirize abana n’ibibazo abana bifuza kubabaza babibaze, babasinyire ibitabo baguze n’ibindi.
Kwinjira muri iki gikorwa ni 10.000Frw ukanahabwa igitabo, na 5.000Frw ariko ntuhabwe igitabo, ukaba wakigurira ku ruhande ku 7.000Frw.